Ўзбекистон: Бузилаётган уйлар бўйича Тошкент ҳокимлиги жавоб берди - BBC News O'zbek\nЎзбекистон: Бузилаётган уйлар бўйича Тошкент ҳокимлиги жавоб берди\nЯнгиланди 6 ноябр 2018\nТошкент шаҳар ҳокими Жаҳонгир Ортиқхўжаевнинг 1143-сонли қарорига биноан, Миробод туманидаги Кичик Бешёғоч ва Мингўрик кўчалари оралиғидаги "Байналмилал" маҳалласи бузилиши кўзда тутилган. Ҳамда, Ортиқхўжаевнинг 1327-сонли қарорига биноан, шу ҳудудда "Hyper Finance Group" ўзбек-британ қўшма компаниясига кўп қаватли бинолар қуриш ишларини амалга ошириш рухсат берилган. Аммо, бу компания, унинг капитали ёки тажрибаси ҳақида маълумот йўқ.\nБи-би-си Тошкент шаҳрининг Миробод туманидаги маҳалла бузилиши ва ўрнига "Миробод Сити" қурилиши бўйича ўтказган тергови доирасида Тошкент шаҳар ҳокимлигига мурожаат қилди ва лавҳа эфирга узатилишининг эртасига Тошкент ҳокимлигидан ўз саволларига ёзма жавоб олди.\nТошкент ҳокимлигининг билдиришича, мазкур лойиҳага "Hyper Finance Group" 300 миллион доллар сарфлашни режалаган, аммо бу компанияда шунча маблағ борми ёки уни қаердан олиши бўйича текширув ўтказиш Тошкент ҳокимлиги ваколатига кирмайди. Демак, масъулият афтидан кўп тажрибага эга бўлмаган ва эгаси Шотландиядаги уйчада рўйхатдан ўтган компаниянинг елкасида. Ҳокимлик Би-би-сига бу борада "Hyper Finance Group"га мурожаат қилишни таклиф қилган. Яъни, Би-би-си мазкур компаниядан ўзи ҳақида молиявий текширув ўтказишни сўраши тавсия қилинган.\n"Байналмилал" маҳалласини бузиш ва у ерда қурилиш ишларини олиб бориш қарори Тошкент ҳокими вазифасини бажарувчи Жаҳонгир Ортиқхўжаевники, аммо ҳокимликка кўра, ундан норози бўлаётган аҳоли у билан эмас, Миробод тумани ҳокими билан учрашиши керак.\nҲокимликка кўра, лойиҳани "Hyper Finance Group"га беришда тендер ё конкурс ўтказилмаган, балки "Очиқ эшиклар" куни олинган таклифга биноан лойиҳага рухсат берилган.\nТошкент ҳокимлиги Би-би-сининг мазкур компаниянинг Британияда рўйхатдан ўтган эгаси ҳақидаги саволларга жавоб бермади.\nСурат манбаси, NADEJDA BICHURINA\n"Байналмилал" маҳалласи ўтказган сўровга кўра, 520та уйдан 462таси маҳалла бузилишига қарши имзо чеккан\nБи-би-си Тошкент ҳокимлиги жавобларини "Тошкент сити" лойиҳаси бўйича тадқиқот олиб борган таҳлилчи Алишер Илҳомовдан изоҳлаб беришни сўради.\nАввало, Би-би-сининг саволлари ва ҳокимлик жавобларини (ўзгаришсиз) эътиборингизга ҳавола этамиз.\nСавол: Ҳоким қарорлари Президент Шавкат Мирзиёевнинг 5495-сонли қарорига, хусусан ушбу бандига зидми: "...ер участкаларини олиб қўйишда жисмоний ва юридик шахсларга тегишли бўлган турар жой ва ишлаб чиқариш бинолари, бошқа иморатлар ва иншоотларнинг бузилишига кўчмас мулкнинг бозор қиймати ва олиб қўйиш сабабли мулкдорга етказилган зарарнинг ўрни тўлиқ қопланганидан кейин рухсат берилади"?\nЖавоб: Ўзбекистон Республикаси Президентининг 2018 йил 1 августдаги "Ўзбекистон Республикасида инвестиция муҳитини тубдан яхшилаш чора-тадбирлари тўғрисида"ги фармони мамлакатда инвестиция муҳитини янада яхшилаш, тўғридан-тўғри инвестицияларни жалб этишни рағбатлантириш, инвесторларнинг бу борадаги давлат сиёсатининг изчиллигига бўлган ишончини мустаҳкамлаш ва инвесторлар билан ишлашда давлат тузилмаларининг масъулиятини ошириш мақсадида қабул қилинган. Фармонга кўра, ер участкаларини олиб қўйишда жисмоний ва юридик шахсларга тегишли бўлган турар жой ва ишлаб чиқариш бинолари, бошқа иморатлар ва иншоотларнинг бузилишига кўчмас мулкнинг бозор қиймати ва олиб қўйиш сабабли мулкдорга етказилган зарарнинг ўрни тўлиқ қопланганидан кейин рухсат берилади. Ўзбекистон Республикасининг амалдаги қонун хужжатларига кўра, ер участкалари олиб қўйилиши муносабати билан етказилган зарар суммаси тегишли туман хокимликларида ташкил этиладиган комиссиялар томонидан мустақил баҳоловчи ташкилотлар жалб қилинган ҳолда амалга оширилади. Жумладан, мулк қиймати тарафлар келишувига кўра, пул кўринишида ёки яшаш учун яроқли турар-жойлар бериш орқали амалга оширилади. Айтиб ўтиш керакки, Тошкент шаҳар ҳокимининг 2018 йил 27 июлдаги 1143-сонли қарорига кўра ер участкаси "Hyper Finance Group" компаниясига биноларни ўз ҳисобидан бузиш ва етказилган зарарларни қоплаш ва аҳолини рози қилиш шарти билан ўрнида замонавий кўп қаватли турар-жой бинолари, мактаб ва мактабгача таълим муассасалари, савдо ва маиший хизмат кўрсатиш мажмуалари қуриш ажратиб берилган.\nСавол: Нега ҳоким Жаҳонгир Ортиқхўжаев ушбу ҳудуддаги аҳоли вакилларининг учрашиш сўровларига жавоб бермаяпти?\nЖавоб: "Миробод сити" қурилиши сабабли бузилишга тушган маҳаллада яшовчи одамлар билан Миробод тумани ҳокими Пўлатов Шухрат доимий равишда учрашиб бормоқда ва ахолининг саволларига жавоб бермоқда. Шунингдек, Миробод тумани ҳокимлигида бузилишга тушган бинолар бўйича етказилган зарарни қоплаш масаласида комиссия ташкил этилган бўлиб, комиссия томонидан ушбу худудда яшовчи аҳоли рўйхати ва мулклар аниқланмоқда.\nСавол: Нега бу лойиҳа учун "Hyper Finance Group" танлаб олинди? Тендер ўтказилдими?\nЖавоб: Тошкент шаҳар хокимлигида инвесторлар билан бевосита мулоқот ўрнатиш, уларнинг таклифлари ва лойихаларини очиқ мухоками қилиш, инвесторларга кўшимча кулайликлар яратиш мақсадида "Очиқ эшиклар куни" ўтказилган. "Очиқ эшиклар куни"да барча ташаббус билдирган тадбиркорлар ва инвесторлар ўз лойиҳалари билан қатнашиш имкониятига эга. "Миробод сити" лойиҳаси - "Байналминал" маҳалласида жойлашган якка тартибдаги турар-жой бинолари ўрнига замонавий, кўп қаватли турар-жой бинолари, мактаб, мактабгача таълим ҳамда савдо ва хизмат кўрсатиш объектларини ўз ичига олган. Бу лойиҳа Тошкент шаҳар ҳокимлигида 2018 йил июль ойида ўтказилган "Очиқ эшиклар куни" тадбири доирасида "Hyper Finance Group" компанияси томонидан тақдимот қилинган.\nСавол: "Hyper Finance Group" бу лойиҳага қанча пул ажратган? Унинг режалари оммага ва ҳокимиятга тақдим қилинганми? Компаниянинг капитали қанча?\nЖавоб: Инвестор мазкур лойиҳани амалга оширишда мулкдорларга етказилган зарарни қоплаш ва аҳолини рози қилиш шарти билан 300,0 млн. доллардан ортиқ инвестиция жалб қилишни режалаштирган. Амалдаги тартибга кўра, бундай лойиҳаларни амалга ошириш учун тендер ёки танлов ўтказиш белгиланмаган ва инвестор мазкур лойиҳани амалга ошириш бўйича ташаббус билдирган. Дастлабки ҳисоб китобларга кўра, мазкур худудда 125 та кўп қаватли турар-жой бинолари, 2 та савдо ва хизмат кўрсатиш маркази, 5 та мактабгача таълим муассасаси, 2 та мактаб, 3 та тиббиёт маркази, 2 та спорт мажмуаси, 5 та кўп қаватли автотураргоҳлар қурилиши ва 5000 дан ортиқ янги иш ўринлари яратилади. Инвестор томонидан таклиф таклиф этилган лойиҳа хусусий инвесторлар маблағлари ҳисобидан амалга оширилиши режалаштирилган ва Тошкент шаҳар ҳокимлиги томонидан алоҳида ўрнатишни талаб этмаган.\nСавол: "Hyper Finance Group"нинг муассиси 77 CORPORATION LP нега Шотландиядаги кичик турар жойда рўйхатдан ўтган? Унинг эгаси ким? Нега Британиядаги ҳужжатларда унинг имзоси бор, аммо исми йўқ?\nСавол: Тошкент шаҳар ҳокимлиги бу лойиҳани "Hyper Finance Group"га топширишдан аввал due diligence, яъни компаниянинг молиявий ва тажриба нуқтаи назаридан бу ишга нақадар қодир эканини ўрганиб чиққанми?\nЖавоб: Ўз маблағлари ҳисобидан инвестицион лойиҳаларни амалга ошириш бўйича ташаббус билдирган инвесторлар бўйича алоҳида ўрганишни ташкил этиш ("due diligens") ҳокимият ваколатига кирмайди. "Hyper Finance Group" компанияси бўйича сўралган маълумотлар юзасидан компанияга мурожаат қилиш мақсадга мувофиқ деб ҳисоблаймиз.\nСурат манбаси, Google Maps\nШотландиядаги мана бу уйда "Hyper Finance Group"нинг асосий эгаси ҳисобланмиш "77 CORPORATION L.P." билан бирга яна 3 мингдан ошиқ компания рўйхатдан ўтган\n"Тошкент сити" лойиҳаси бўйича тадқиқот олиб борган таҳлилчи Алишер Илҳомов изоҳлари:\nТошкент ҳокимлиги бу лойиҳа учун масъулиятни тўлалигича компаниянинг елкасига қўйиши хавфли. Агар лойиҳа амалга ошмай қолди дейлик, минглаб одамлар эса кўчириб чиқарилган, уйлар бузилган, муайян компания эса банк ҳисобида атиги 100 доллар, ё 10 минг доллар кўрсатган. У компания эгаси бемалол қўлини ювиб, компанияни ёпиб, йўқолиши мумкин. Бу limited liability, яъни масъулияти чекланган компаниялар, шундай экан унинг эгаси фақат ўз бошланғич капиталида кўрсатилган пул билан жавоб беради. Мижоз эса қуруқ қолаверади. Мисол учун, лойиҳа эълон қилинди, ҳудуд ажратилди, одамларнинг ҳаёти остин-устун қилиниб кўчириб чиқарилди, ва тўсатдан инвестор йўқолиб қолади. Бунда лойиҳа ҳам тўхтайди, фойда ҳам келмайди. Бугунги кунда айнан шундай натижа юз беришини тасаввур қилса бўлади.\nHyper Finance Group ишида қандайдир лойиҳа давлат, хусусан шаҳар маъмурияти ташаббуси билан амалга ошириляпти. Бу ташаббусга жалб қилинган ҳар қандай компания билан ҳокимият ўртасидаги алоқалар ҳамма учун очиқ бўлиши керак. Буни кўрмаяпмиз. Бу инвестор - "Hyper Finance Group" - қандай критерийлар асосида танлаб олинди? Хўп, у аноним компания эмас экан, интернетдаги маълумотларга кўра, у Ўзбекистонда учта меҳмонхона қурган. Вебсайти бор, лекин бу сайт жуда кўп саволлар туғдиради. Биринчидан, у ерда кўрсатилган бош офис адресини картадан топа олмайсиз. Иккинчидан, сайтда нимагадир уларнинг аввалги лойиҳалари ҳақида маълумот йўқ. Учинчидан, унинг эгаси ким, раҳбарияти ким экани айтилмаган, буни билмаймиз.\nБу компания сайтида биронта актив кўрсатилмаган. Financial statement, яъни банкдан олинадиган молиявий ҳисоботи йўқ. Хўш, унинг пули қаердан келди, деган савол туғилади. Миробод Сити қурилиши учун 300 миллион доллар сарфламоқчи экан. Ўзбекистонда учта меҳмонхона қурган бўлса ҳам, бу мулкларнинг қиймати 300 миллион долларга яқинлашмайди. Қаердан олади бу пулни? Балки банкка мурожаат қилар кредит олиш учун, лекин банк кафолат сўрайди. Шундай тасаввур пайдо бўляптики, Ўзбекистонда кўплаб лойиҳалар мана шу йўсинда молияланаяпти - компаниялар номаълум, банк ҳисоби бўш, баъзилари ҳисобида ҳатто 100 фунт стерлинг турганини кўрдим. Масалан, Ташкент Ситига жалб қилинган хорижий инвесторлар рўйхатига кирганимда, баъзиларининг ҳисобида атиги 100 фунт ё 100 евро турганини кўрасиз.\nСурат манбаси, NADEJDA BIRCHURINA\nБи-би-си "Hyper Finance Group" директори Фарҳод Тошпўлатовга саволлар йўллади, аммо жавоб олмади\nМана шу вазиятда пул ювиш хавфи пайдо бўлади. Бу пуллар жиноий бизнеслар билан боғлиқ бўлиши мумкин.\nҲукумат ва шаҳар ҳокимлиги очиқча тендер жараёнини эълон қилиши керак эди - потенциал иштирокчилар ариза топшира олиши учун қанчадир вақт ажратилиши керак эди. Сўнгра, бу аризалар кўриб чиқилиб, ким танлаб олингани, қайси асосларда танлаб олингани, бу компаниялар ортида ким тургани эълон қилиниши керак эди. Агар бу қоидаларга риоя қилинмаса, ҳақиқий хорижий инвесторлар бундай лойиҳаларга қўшилмайди. Бу йўсинда иш тутиш билан жиддий инвесторларни чўчитиб, аксинча шубҳали компаниялар билан иш қиласиз. Ўзбекистон, билибми ё билмайми, мана шундай лойиҳаларга шубҳали схемаларни жалб қиляпти.\nАгар қайсидир компания ўз пулларини офшор ҳисобларда сақлаётган бўлса, бу лойиҳа уюшган жиноий гуруҳларга алоқадор бўлиши эҳтимоли бор. Бу Ўзбекистоннинг имиджи, ўзбек бизнеси, шаҳар маъмурияти обрўси учун катта зарба бўлади.\nШотландияда, умуман Британия ва бошқа жойларда, битта адрес остида ўнлаб, юзлаб компаниялар рўйхатдан ўтганини кўрдик. Бу компанияларга асос солган шахслар компания бошланғич капиталига атиги бир неча долларни қўйишади, кейин кўрсангиз, у киши яна ўнлаб бошқа компанияларнинг эгаси бўлиб чиқади. Бу компанияларнинг ҳеч қандай ўтмиши, ё ҳисоботи йўқ. Бу компанияларни тузишдан мақсад нима? Мақсад - пул ўтказиш. Пул дунёнинг бир четидан бошқа четига, ва яна орқага, айланасига дейсизми, ўтказилаверади. Мақсад - бу пулларнинг қаердан келганини яшириш. Ҳалол ва тўғри йўл билан пул қилган биронта бизнес бундай йўл тутмайди. Пулни қайта-қайта айлантиришдан мақсад - унинг жиноий манбасини сир тутиш. Агар сиз бу компаниялар билан ҳамкорлик қилсангиз, демак сиз ҳам жиноий йўллар билан топилган пуллар билан ишлаётган бўласиз.\nЖаҳон тажрибасига кўра, Тошкент ҳокимияти муайян лойиҳани беришдан аввал, уни қабул қилмоқчи бўлаётган компаниянинг молиявий ўтмиши ҳақида due diligence, яъни молиявий текширувлар ўтказиши керак (due diligence - инвестиция рисклари, компаниянинг молиявий аҳволи ва бозордаги ўрнини холисона ўрганиш). Аммо, Ўзбекистон қонунлари буни талаб қиладими, йўқми, буни айтишга қийналаман. Июль ойида Ўзбекистонда ҳукумат харидлари борасида қонун қабул қилинди. Ҳукумат харидлари буткул шаффоф бўлиши керак бўлган соҳа. Чунки унда ҳукумат қайсидир хусусий компаниялардан маҳсулот ё хизматлар сотиб олаётгани кўрсатилади. Бу энди қабул қилинди, лекин шу пайтгача тендер қоидаларига риоя қилинмаган. Телекоммуникация секторида юз берган йирик молиявий можарони бунга мисол қилиш мумкин (Гулнора Каримова ва Телиасонера иши). Агар шаффофлик қоидаларига риоя қилинмаса, бошқа секторларда ҳам яна коррупция можаролари юз бериши хавфи катта бўлиб қолади.\nМирзиёев мақтаманг деса, Ортиқхўжаев мақтанг дейдими?\nТошкент ҳокимияти шаҳарни сув босишида оддий одамларни айблади\nТошкент шаҳар ҳокими ўзгарди\nShavkat Mirziyoevning birinchi rasmiy tarjimai holi e'lon qilindi\nСўнгги янгиланиш: 1 ноябр 2016


Мамлакатимизда икки гуруҳ бахтсиз одамлар бор « Ўзбекистон Халқ Ҳаракати\nМамлакатимизда икки гуруҳ бахтсиз одамлар бор\n23 January 2016 - 16:53\nМамлакатимизда икки гуруҳ бахтсиз одамлар борки, ҳаракатлари танқид ва танбеҳга сазовордир. Биринчи гуруҳ ҳаётларининг мақсадлари деб, еб-ичишни биладилар, улар бир луқма таом ва ётадиган жой учун инсоний вазифаларини эсларидан чиқарадилар, бирон-бир иш ҳақида ўйламайдилар ҳам. Кечаси эрта учун қоринларининг ғамида, кундузи эса ётиш тўшаклари ғамида бўладилар. Хулоса қилиб айтганда, улар бу дунё осойишталигини ўйлаб, бошқа нарса билан ишлари йўқдир. Аллоҳнинг ўзи сақласин, бу пасткаш жамоа ўзларини инсонийликнинг баланд мартабасидан махлуқийлик даражасига туширганлардирлар. Бу жамоанинг асли жойи инсонлар ичида эмас. Бу жамоа жамиятга кўп зарар етказади. Худованд уларни охират саодатидан маҳрум қилган. «Баъзи одамлар Аллоҳ таборак ва таолодан бу дунёни талаб қиладилар. Уларга охират саодати насиб қилмайди»45.\nИккинчи гуруҳ шундай жамоаки, ҳаёт ғоясини фақат охират саодати деб биладилар, бу дунё саодатига эришиш учун ҳеч ҳаракат қилмайдилар, балки бу дунё саодатини кофирларга хос деб биладилар, бошқача қилиб айтганда, дунёни кофирлар жаннатию мусулмонлар дўзахи деб биладилар. Булар ҳам инсонийлик вазифасини, башарият яратилишининг ҳикматини идрок қилмаганлар, уларнинг фикри ҳам илоҳий ҳукмга тўғри келмайди. Икки дунё саодатини талаб қилган инсонгина комил мусулмондир. Худованди ҳаким ҳам икки дунё саодатини талаб қилганларни мадҳ этиб, «Бақара» сурасида буюрган: «Баъзи одамлар, эй Худо, мени дунё ва охират саодатига етказиб, дўзах азобидан нажот бергин, деб дуо қиладилар. Бу одамлар ўз касбларига яраша, яъни амалига мувофиқ насиба оладилар, Худо сариъ ул-ҳисобдир»46. Бу ояти каримада баъзи дақиқ ишоралар ва нозик нуқталар мавжудки, уларнинг зикри фойдадан холи эмасдир. Масалан, Худованди карим шу оятда жамоани дуо қилиб, «нимаики талаб қилсалар, топадилар» демасдан, балки «ўзларининг саъй-ҳаракатлари эвазига топадилар» деган. Шундан маълум бўладики, Аллоҳ олдида мустажоб бўладиган дуо биз туркистонлиларнинг дуоларига ҳеч ўхшамайди. Негаки, биз кечаю кундуз вақтимизни беҳуда ишларга сарфлаймиз. Баъд47, фалон масжид ёки фалон мозорга бориб, мақсадимизни Худодан сўраймиз-да, яна чиқиб бемаъни ва нолойиқ ишларимиз билан машғул бўламиз, мақсадимизга етиш учун ўзимиз саъй-ҳаракат қилмаймиз. Бировнинг бирон-бир мақсади бўлса, энг аввал ҳиммат камарини белига маҳкам бойлаб, мақсадига етишиш учун саъй-ҳаракат қилиб, кейин дуо қилса, дуоси ижобат бўлади. Бу ерда баъзи муҳтарам ўқувчиларимиз айтишлари мумкинки, агар биз мақсадимиз ҳосил бўлиши учун саъй-ҳаракат қилсак, унда дуо ҳам керак бўлмай қолади. Балки саъй-ҳаракатларимиз соясида ўша мақсадимизга етармиз. Уларга жавобим шуки, сизлар масъалани нотўғри тушунибсизлар. Кўпчилик мақсадларига етишиш учун ниҳоятда кўп ҳаракат қиладилар, бироқ мақсадларига эришолмайдилар. Саъй-ҳаракатлари натижасиз қолади. Шунда саъй-ҳаракатимиз фойдасиз ва зоеъ кетмаслиги учун дуойи хайр лозим.\nМасъалани бир мисол билан шарҳлайман. Фалон бир деҳқоннинг икки таноб ери бор. Яхши ҳосил олишни у жуда хоҳлайди. Агарда бу киши баҳордан ҳўкизлари, қўш, омоч, уруғ ва бошқа асбобларини экишга тайёр қилмай, фалон бир масжиднинг бурчагида ётиб, «Эй Худо, шу еримдан эллик ман48 буғдой ҳосил бергин», — деса ҳам бу дуо қабул бўлмайди, яъни еридан ўзидан-ўзи буғдой кўкариб чиқмайди. Лекин экин асбоб-анжомларини тайёр қилиб, ерни яхши ҳайдаб, уруғни экса ҳам, сиз ўйламанг-ки, деҳқоннинг иши шу билан тамом бўлди, энди у, албатта, яхши ҳосил етиштириб олади, деб. Бундай бўлмаслиги ҳам мумкин. Масалан, сел келиб мазкур ерни бузиши ёки чигиртка келиб кўкарган буғдойини еб кетиши эҳтимолдан холи эмас. Шунинг учун деҳқон самодан келадиган бало ва офатларнинг олдини олиш учун дуо қилади, ҳазрати Воҳиб ал-атоё49 унинг дуосини қабул қилиши ҳам мумкиндир.\nЯна бир мисол келтираман. Фалон ёш йигит катта олим бўлишни орзу қилади, истеъдодли, қобилияти ҳам камолига етган. Агарда пгу йигит мадрасага бормаса, пул сарфлаб китоб олмаса, меҳнат қилмаса, мударрислардан дарс олмаса, балки фалон мозорнинг бир чеккасида чин дилидан нола чекиб, Худо даргоҳидан илми ладунийни талаб қилса ҳам дуоси қабул бўлмайди, ўлимигача у жоҳил ва нодон бўлиб қолади. Аммо китоб олиб, мадрасага бориб дарс ўқиса ҳам уни катта олим бўлишига ҳали ишонманг. Мумкинки, у касал бўлиб ёки нафс ҳавасларига учиб, илм олиш йўлидан тойиб кетиб, охиригача жоҳил қолса. Агар бу йигит ғайбдан келадиган офатларни бартараф қилиш учун дуо қилса, дуоси ижобат бўлиши мумкин. Ҳазрат Пайғамбар (с.а.в.) ҳам шундай дуо қилар эдилар. Бадр урушида ул зот қурол-аслаҳани тайёрлаб, қўшин тортиб, кофирлар билан рўбарў келиб жанг қилди, сўнгра ғалаба учун дуо қилди. Мазкур ояти кариманинг маъноси ҳам шундадир. Худованди карим шу оятнинг охирида буюрган яъни, «…Худо дуо қиладиганларнинг ишлари ва феълларига ҳамиша назар қилади ва уларнинг ҳеч бир амаллари унинг назаридан четда қолмайди. Агарда улар дуоларига мувофиқ амал қилсалар, яъни мақсадларига етиш учун қаттиқ ҳаракат қилсалар дуолари қабул бўлади, бўлмаса қабул бўлмайди». Бу оятнинг ҳар бир сўзида, балки Қуръони каримнинг ҳар бир оятларида шундай олий сирлар ва буюк ҳикматлар мавжудки, ўқувчиларни ўзига шайдо қилади. Лекин уларнинг барчасини баён этишга имконимиз етмайди. Шунинг учун ҳам юқоридагилар билан кифояланиб, Қуръони карим сир-асрорини биладиганларга мурожаат қиламан, беҳуда сўзларни қўйиб, тезроқ Қуръони карим мутолааси билан машғул бўлинглар!\n45.Қуръони Карим, Бақара сураси, 200-оят. (тарж.)\n46.Қуръони Карим, Бақара сураси, 201-оят. (тарж.)\n47.Баъд — кейин.\n48.Ман — оғирлик ўлчови.\n49.Воҳиб ал-атоё — ғойибдан туҳфалар берувчи.


ИнтерФУТБОЛ :: Франк Риберининг дардли ўтмиши ҳақида сўзлайди...\nФранк Риберининг дардли ўтмиши ҳақида сўзлайди...\n«Бавария» ёки Франция термаси мавзусида гап кетганида, бу футболчи ҳам албатта тилга олинади. Унинг яшил майдондаги ютуқ ва камчиликларини озми-кўпми биламиз. У билан шахсан таниш эмаслигим боис, ташқи кўринишига қараб ўта жанжалкаш, безори йигит деб ўйлардим. Аслида, юзидаги чандиғи ярим ҳимоячининг болалигида рўй берган жиддий, лекин хайрли автоҳалокат асорати экан. Ҳикоямиз Франк Риберига бағишланганини фаҳмлаб улгурдингиз, деб ўйлайман. Келинг, тиришқоқ ярим ҳимоячи босиб ўтган йўл билан унинг ҳикояси орқали танишамиз.\n- Уни том маънода ўмаришди. Бунга ақл бовар қилмайди. Ўша йили барча совринларни ўзимники қилгандим. Бундан ортиғи имконсиз эди. Менга нисбатан адолатсизлик қилишди. Ўз юртим мени қўллаб-қувватламади. Французлар танловда Роналду ғолиб чиқиши керак, дейишганига ўзим гувоҳ бўлганман. Айтинг-чи, португалияликлар Рибери ёки Месси учун овоз беришармиди? Албатта, йўқ! Менимча, бу сиёсатдан ўзга нарса эмас. Бу - нотўғри. Ҳар бир футболчи қулоғига қуйиб олсин - Месси ва Роналду бор жойда учинчи номзод ортиқча.\n- Ҳаётда мураккаб даврларни бошдан кечирдим. Лекин бебаҳо сабоқлар учун тақдиримдан миннатдорман. Нима истаётганимни доимо яхши билардим ва унга эришишга интилардим. Бир куни қарзларим кўпайиб кетгач, банк менга пул бермай қўйди. Оқибатда бошқа иш топишга мажбур бўлдим. Кўп ўйлаб ўтирмай, отам каби йўл қурилишида ишлай бошладим. Вазифам асфальт пишириш ва кўчанинг таъмирталаб қисмини созлаш эди. Анчагина тер тўкишга тўғри келганди. Қарздан бўлак ҳеч вақом қолмаган пайтда бўлажак турмуш ўртоғим билан танишдим. Тўйга пулим бўлмаган мураккаб вазиятда Воҳиба катта ёрдам берди.\n- У жамоага соф ҳаво бахш этди. Ҳаммамизни бирлаштириб, ўз кучимизга бўлган ишончни қайтарди. Ушбу мутахассис нимани уддалай олишимни яхши билади. Илк бора учрашганимизда қучоқлашиб кўришдик. Шундан бери самимий муносабатдамиз: ўзаро ҳурмат, ишонч ҳеч қачон йўқолган эмас.\n- Мен жуда кичкина, тахминан 2 ёшда эдим. Ҳаммаси бир зумда юз берди. Ёдимда қолгани - автомобилнинг олд ойнасидан учиб кетганим. Кейин шифохонада ҳушимга келдим. Отамнинг серташвиш юзи ҳанузгача ёдимда. Лекин энг муҳими, соғайдим! Шу асоратлар билан ўсиб-улғайдим. Ҳалокатдан кейинги воқеалар кучимга куч қўшарди. Юзимдаги чандиқлар туфайли жуда кўп жиғимга тегишарди. Болаларнинг мазах қилишлари ўз йўлига, энг даҳшатлиси, катталар ҳам доимо ола қарашарди. Оила аъзоларимга ҳам осон бўлмади. Кимдир менга узоқроқ тикилиб қолса, отам ёхуд онам безовталаниб, норозилик билдиришарди. Ўша мушкул паллада руҳан кучли ва ақлли бўлмаган киши ўлиб қолиши мумкинлигини тушуниб етдим. Ўзимни фақат ўзим қутқара олардим. Ана шу зарурат сабаб янада кучлироқ бўлдим. Синфдошларимнинг ота-оналари устимдан кулишларини ҳам яхши билардим. Бу ўта шафқатсизлик эди. Айниқса, ёшлик чоғимда. Бироқ ҳеч қачон йиғламаганман.\n- Пулга қизиқмаганман. Фаровон ҳаёт кечиришда у муҳим аҳамиятга эга, албатта. Лекин шахсан мен учун маблағ ҳеч қачон биринчи ўринда бўлмаган. Мўмай даромад илинжида бошқа клубга ўтишни хаёлимга ҳам келтирмайман.\n- Ўзимни очиқкўнгил йигит, деб ҳисоблайман. Доимо атрофдагиларга нимадир бергим келади. Муваффақиятимни омади юришмаганлар билан баҳам кўришни истайман. Оила аъзоларим ва дўстларимни бахтиёр кўриш менга завқ беради.\n- Бу гапни кўп такрорлаганман: «Бавария» - Европадаги сўнгги жамоам. Имкони борича унинг шарафини узоқроқ ҳимоя қилиш ниятидаман. Бу ерда оилам ўзини бахтиёр ҳис этмоқда. Фаолиятимни якунлагач, «Бавария»да мураббийлик қилмоқчиман. Лекин фақат ёшлар билан ишлайман.\n- Уни бутун дунё кузатмоқда. Лео - сайёрамиздаги энг яхши ўйинчилардан бири. Аммо мен ҳеч қачон унга ўхшашга интилмаганман. Орзу қилишга фақат «Олтин тўп» мажбур эта олади. Агар сиз чинакам профессионаллар тоифасидан бўлсангиз, совринлар ҳақида ўйлашингизга шубҳа қилмайман.\n- Менга отамнинг жуда кўп ёрдами теккан. У доимо қўллаб-қувватларди. Тўғри, характеримни ўзим тобладим. Отам мени ҳаётдаги энг буюк неъмат - болалар эканига ўргатди. Мана шу сабоғи жуда кўп асқотди. Бунинг учун ундан миннатдорман.\n- Алкоголь ва гўштни умуман истеъмол қилмайман. Ҳаётда ҳам, футболда ҳам.\n- 2-3 соат мириқиб газни боссанг, миянг барча ножўя фикрлардан фориғ бўлади.\n- Иттифоқо, мактаб мавсуми арафасида онам менга янги кроссовка олиб берди ва унинг ўта қиммат эканлиги, авайлаб кийишим кераклигини айтди. Бу пойабзални фақат мактабга борганимда кияр ва қайтиб келгач, дарров ечиб қўярдим. Тўп тепишда эса эскиларидан фойдаланардим.\n- Бу мутахассисни футболчиларнинг номлари мутлақо қизиқтирмасди. Унга юлдузлардан кўра натижа муҳимроқ эди. Шу сабабли ҳар бир шогирди ўз устунлигини қайтадан исботлашини хоҳларди. У билан дастлабки учрашувим кўнгилдагидек ўтмади. Бундай кезларда футболчининг ўзига бўлган ишончи сусаяди. Ҳа, яшил майдондаги ван Гал хусусида гап бўлиши мумкин эмас. Аммо мураббий сифатида яхши инсон эмасди.\n- Хосеп - ажойиб мутахассис! Айнан арзимас икир-чикирлар жамоани янада кучлироқ қилишини у жуда яхши билади. Ўйинни ўша лаҳзанинг ўзида мукаммал таҳлил қилади. Бу - Пепнинг асосий устунлиги. Унинг тўпни назорат қилиш ва юқори прессинг услуби ҳужумкор футболчиларга мос келади. Шу тариқа уларда рақиб дарвозасига яқинроқ ҳудудда кўпроқ тўп суриш имконияти туғилади. Лекин рақибнинг тезкор қарши ҳужумларидан эҳтиёт бўлиш керак. Шу талабни уддалай олган жамоа албатта мақсадига етади.


“Энг яхши хусусий уй-жой мулкдорлари ...\nАвгуст 22, 2019 Xo'janiyazov Shohrux 323\nХонка тумани ҳокимлиги кошида тузилган танлов комиссияси “Энг яхши хусусий уй-жой мулкдорлари ширкати” ТАНЛОВини эълон килади!\nТанловнинг максади: Намунали ширкатлар иш тажрибасини намойиш этиш, курсатиш, урганиш, ривожлантириш ва рагбатлантириш, хонадон мулкдорлари уртасида умумий мулкни саклаш, файдаланиш, асраш ва ривожланишнинг замонавий усулларини кенг таргиб килиш ва кумаклашиш.\nТанловнинг вазифаси: Тумандаги яхши ХУЖМШларни аниклаш;\nТанлов голибларини - Энг яхши ширкатларини моддий рагбатлантириш (кимматбахо совринлар билан такдирлаш);\nНамунали ширкатлар иш тажрибасини намойиш этиш, урганиш.\nТанловда иштирок этиш учун хужжатлар 2019 йил 1 августдан 1 сентябргача кабул килин ади.\nТанловда катнашиш шартлари туман ҳокимияти сайтида жойлаштирилган ёки хокимият биносининг 2-хонасида танишиб чикиш мумкин,\nТанловда туман хокимиятида белгиланган тартибда руйхатга олинган ва туман худудида жойлашган ширкатлар иштирок этиши мумкинлиги, танловда иштирок этиш хукуки белгиланган тартибда руйхатдан утганига бир йилдан кам булмаган ширкатларга берилиши, ширкатнинг танловда иштирок этиши масаласи ширкатнинг умумий йигилишида куриб чикилиши ва унинг натижасига кура баённома тузилиб карор кабул килиниши тугрисида эълонда курсатиб утилиши мумкин.\nТанловда катнашиш учун» ширкат танлов комиссиясига ариза билан мурожаат килади (ширкат бошкаруви раиси томонидан имзоланган хат оркали) ва аризага куйидаги хужжатларни илова килади;\nширкат аъзолари умумий йигилишининг баённомаси;\nширкат фаолиятига оид 1-иловада руйхати кайд этилган маълумотлар.\nБиринчи ва иккинчи боскичда голиб булган ширкат танловнинг иккинчи ва учинчи боскичида иштирок этиши учун туман (шахар), вилоят комиссияси кушимча равишда куйидаги хужжатларни такдим этади:\nтанлов комиссиясининг ширкатнинг туман (шахар), вилоятда утказилган ганлов голиби булганлиги тугрисидага карори нусхаси;\nтанловнинг туман (шахар), вилоят боскичида комиссия аъзоларининг ширкатдаги холатни урганиш ва ширкат аъзолари билан ўтказган сўуровлар натижалари 2 ва 3- иловаларга мувофик;\nТанлов комиссиясига такдим килинадиган хужжатлар ушбу Низом талабларига тулик жавоб бериши шарт. Танлов комиссияси ширкатлар такдим килган маълумотларни\n(хужжатларни) урганиб чикиб, танловда иштирок этишга рухсат бериш ёки бермаслик тугрисида карор кабул килади.\n1-боскичда Ғолиб булган энг яхши хусусий уй-жой мулкдорлари ширкати хужжатларини кейинги боскичда иштирок этиш учун туман хокимлиги томондан вилоятлар хокимликларига;\n2-боскичда Ғолиб бўлганлар хужжатлари Коракалпогистон Республикаси, вилоятлар хокимликлиги томонидан Узбекистан Республикаси Уй-жой коммунал хизмат курсатиш вазирлигига такдим этилади.\nТанловнинг туман (шахар) боскичи натижаси туман хокимияти томонидан, хусусий уй-жой мулкдорларининг ширкатлари уюшмаси кумагида уюштириладиган туман хусусий уй-жой мулкдорларининг ширкатлари йигилишида эьлон килинади.\nТуман (шахар) босқичи ғолибларига:\n1-урин учун - сантехник-слесарь учун асбоблар туплами, перфоратор, аравача;\n2-урин учун - сантехник-слесарь учун асбоблар туплами;\n3- урин учун - махсус кийим.


Добавлено: 09.03.2016, 16:43\nХитойнинг Гуандун провинциясияда яшовчи эркаклар 8 март—Халқаро хотин-қизлар куни муносабати билан ўзига хос акция уюштирди, деб хабар беради “Lenta.ru”.\nБир қатор эркаклар аёллар кўйлаги ва баланд пошнали оёқ кийимлар кийиб, баланд тоғ чўққисига кўтарилди. Акциядан кўзланган мақсад замонавий аёллар тўқнаш келадиган қийинчиликлар ва мураккабликларни яхшироқ ҳис этиш эди.\nАкция иштирокчиларига сайёҳлар ва бошқа эркакларнинг нигоҳи қаратилгани боис, улар тепага кўтарилаётгандаги қийинчиликларни бошқаларга сездирмасликка уринди. Бироқ, тоғдан пастга тушаётганда кўпчилик эркаклар баланд пошнали оёқ кийимни ечиб ташлади.


ЎзА - MICE туризми ривожи учун нималар керак?\n10.08.2019 14:50:59 Чоп этиш версияси\nАслида нутқимизга кириб келган бу сўзнинг луғавий маьноси бизнес туризмига тўғри келар экан. Германия, Хитой, Дубай каби давлатларда, ҳаттоки Озарбайжон ва Қозоғистонда ҳам бу борада қатор ижобий ютуқларга эришилган.\nҲозирда юртимизда мазкур туризм турини ривожланиши учун етарлича имкониятларимиз бор. Бироқ, тизимли ишларни мувофиқлаштирувчи ягона ташкилотга зарурат мавжуд. Бўлиб ўтаётган маҳорат дарсларида эса бу борадаги ишларни аввало нимадан ва қандай бошлаш кераклиги қайд этилмоқда.\nБу ҳақида туризмни ривожлантириш давлат қўмитаси қошидаги Бутунжаҳон туризм ташкилоти “Ипак йўли офеси“ директори Миртолиб Мирзоҳидов келгусидаги режалар ва соҳанинг истиқболи учун нималар муҳимлиги хусусида сўзлаб берди.


Одил Аҳмедов Россиядаги энг кўп маош оладиган футболчилар рўйхатида\n13 май 2021, Тошкент вақти: 04:41\nФутбол бўйичa Ўзбекистон миллий термa жaмоaси ярим ҳимоячиси Одил Aҳмедов Россия Премьер-Лигaсидa энг юқори мaош олaдигaн 80тa футбочилaр рўйхaтигa кирди.\nSports.ru нaшри тузгaн ушбу рўйхaтгa кўрa, “Крaснодaр” клубидa фaолият юритaётгaн 27 ёшли Aҳмедов йилигa 1,7 миллион евро мaош олaди.\nРоссия Премьер-Лигaсидa энг кўп ҳaқ тўлaнaдигaн футболчи эсa “Зенит” клубининг брaзилиялик ҳужумчиси Хaлк экaни aйтилмоқдa. Унинг йиллик мaоши 7 миллион еврогa тенг.\nМоскванинг “Локомотив” клубидa фaолият юритaётгaн ўзбекистонлик ярим ҳимоячи Витaлий Денисов ушбу рўйхaтгa кирмаган.\n1987 йили Нaмaнгaндa туғилгaн Одил Aҳмедов “Крaснодaр” клубигa жорий йилнинг сентябрь ойидa Мaхaчқaлъaнинг “Aнжи” клубидaн ўтгaн эди.\nФутболчилaр трaнсфер нaрхини aниқлaш бўйичa ихтисослaшгaн Transfermarkt.de сaйтигa кўрa, Одил Aҳмедовнинг трaнсфер бaҳоси aйни дaмдa 6,6 миллион еврогa тенг.


ШАЙТОНГА «ДАРС» БЕРГАНЛАР — Huquq\nHome / / ШАЙТОНГА «ДАРС» БЕРГАНЛАР\nФарғона туманининг Хонқиз қишлоғилик ўрта маълумотли, қирқ ва қирқ олти яшар судланувчилар битта маҳалла, битта кўчада яшашган. Ниёзбек ва Субҳонали (исм-фамилиялар ўзгартирилган) Енгил автомобиллар бозорига чиқиб юриб, даллоллик «ҳунарини», машинасини сотиш илинжида бўлган кишилар билан муомала «илми»ни пухта эгаллашган. Харидор бўлиб, савдолашаётиб, бирон-бир сабаб билан енгил автомобилини тезроқ ёки айтган нархига сотишга умидвор, олдинига аванс тариқасида пича пул бериб, қолганини кейинроқ тўлашларига, муайян муддатли «вариант» (насия)га кўндирса бўладиган соддадилларга қармоқ ташлашган.\n2017 йилнинг март ойида фуқаро Р.Аҳматов шайтонга дарс берадиган «устаси фаранг»ларнинг қармоғига илинган. У билан савдолашгандай бўлиб, автомобилини насияга 5200 АҚШ долларига сотиб олишга келишишган. Пулини икки ой муддатда келтириб беришга ишонтиришган. Тилхат ёзиб бериб, «Спарк» русумли машинасини миниб кетишган. Бу орада уяли алоқа телефонида гаплашиб туришган. Автомобилни эса бошқа бировга «Ишончнома» қилдириб берамиз, дея алдаб, 4800 АҚШ долларига сотиб юборишган. Бу пулнинг бир қисмини илгари насияга олган машина эгасига тўлашган. Орадан икки ой ўтса-да, Р.Аҳматовга пулларни келтириб беришмаган. Телефонларини ўчириб қўйиб, соддадилни доғда қолдиришган.\nЮлдузни бенарвон ура оладиган фирибгарлар 2017 йилнинг август ойида олтиариқлик А.Жумаевнинг машинасига харидор бўлишади. Оилавий корхонаси ҳисобида бўлган «Ласетти» русумли автомашинасини 11 500 АҚШ долларига сотишга, 10 000 долларини ҳозир санаб олиб, қолганини кейин олишига кўндиришади. Машинани миниб кетиб, уни фуқаро Н.Санаевга 9 300 АҚШ долларига сотиб юборишади. Сўнгра, тағин А.Жумаевни аврашади. Унинг ўз номида бўлган «Ласетти» русумли автомобилини «вариант» асосида (насияга) пулларни икки ой ичида тўлиқ бериш шарти билан 8 000 АҚШ долларига «сотиб олишади». Машинани миниб кетиб, бошқа бировга пуллашади. Орадан икки ой ўтиб кетса-да, ваъда қилинган 1 500 ва 8 000 АҚШ долларини ололмаган А.Жумаев бошини қайси деворга уришни билмай қолади.\n2017 йилнинг куз фасли бошида Ниёзбек ва Субҳонали фуқаро Н.Исақов «Нексия-2» русумли автомобилини сотмоқчилигидан хабар топишади. Уни ҳам дарёга бошлаб бориб, суғормай келиш режасини тузишади. Енгидан кириб, ёқасидан чиқиб, авраб автомашинасини «вариант» бўйича 7 100 АҚШ долларига сотиб олишади. Унга аввалдан 2 100 АҚШ долларини бериб, қолган 5 000 долларни 45 кундан кечиктирмай тўлашни «ваъда» қилиб, автомобилни қўлга киритишади. Шу кетганларича қайтиб қораларини кўрсатишмайди.\nСудланувчилар Ниёзбек Жиянов ва Субҳонали Сотиболдиев юқоридаги йўсинда салкам 40 нафар фуқарони чув туширишган. Турли русумдаги енгил автомобилларини «вариант» (насия)га аввалдан аванс бериб ёки қуруқ ваъдаларига ишонтириб, тўлиқ пулини кейин келтириб бериш шарти билан сотиб олгандай бўлиб, алдаб қўлга киритган автоуловларни бошқа бировларга арзонроқ нархда пуллаб юборишган. Алдов йўли билан қўлга киритиб сотиб юборишган автомобиллар пулларининг муайян қисмини аввал алданган машина эгаларига тўлаб, муайян қисмини шахсий эҳтиёжларига сарфлашган.\nЖиноий қилмишлари жабрланувчи ва фуқаровий даъвогарларнинг кўрсатмалари билан тасдиқланган фирибгарларнинг ҳар бирига 8 йилдан озодликдан маҳрум этиш жазоси тайинланди. Суднинг ҳукми билан маҳкумлардан жабрланувчиларга етказилган зарар ундириладиган, жабрланганларнинг айримларига ашёвий далил тарзида қўйилган тақиқни ечган ҳолда автомобиллари қайтариладиган бўлди. Шунингдек, бир неча жабрланганлар етказилган зарарни ундириш хусусида фуқаролик судига мурожаат этишлари лозимлиги таъкидланди.\nУшбу жиноят иши мисолида кўрганимиздек, амалдаги қонун-қоидаларга риоя этмаслик фирибгарларнинг тегирмонига сув қуйиш билан баробар. Аксарият автомобиль эгалари дастлаб сотиб олганларида олди-сотди шартномасини тузишган, нотариал тасдиқлатиб олишган. Автомашиналарини сотаётганларида ҳам оғзаки келишмасдан, белгиланган тартибда нотариал идораларида олди-сотди шартномаларини тасдиқлатиб олганларида алданиб қолишмасди.


Ўзбекистонда Спорт реабилитация марказини ташкил этиш режалаштирилмоқда\n29 апрель, 2019, 10:50\nУшбу марказнинг муқобили Маркази Осиёда йўқ\nЖисмоний тарбия ва спорт вазирлиги ташаббуси билан юртимизда ёшларни эрта даврдан бошлаб уларнинг физиологик ва психологик имкониятларидан келиб чиқиб спорт турларига йўналтириш, спортчиларни танлаб олиш ва баҳолаш бўйича ишончли тизимни жорий этиш, қолаверса, спортни фан сифатида ўрганиш тизимини яратишга имкон берувчи Спорт реабилитация маркази фаолияти йўлга қўйиш режалаштирилган.\nВазирлик томонидан бу борада ривожланган давлатларнинг илғор тажрибалари таҳлил қилиниб, соҳага хорижий инвестицияларни жалб этиш имкониятлари ўрганилди.\nШу йилнинг февраль ойида ишчи ташриф билан Хитойда бўлган вазирлик делегацияси Ўзбекистонда Спорт реабилитация марказини ташкил этиш бўйича музокаралар ўтказиб, хитойлик мутахассислар томонидан юртимизда мавжуд шароит ва имкониятлар ўрганилди. Иккала томон ушбу марказни ташкил этиш бўйича ҳамкорликда лойиҳа ишлаб чиқишди.\nЖисмоний тарбия ва спорт вазирлигига Хитой Халқ Республикасининг “AVIC INTL” компанияси директори ўринбосари Қин Веи бошчилигидаги делегация билан бўлиб ўтган музокараларда Спорт реабилитация марказини ташкил этиш масаласи муҳокама қилинди дея хабар бермоқда вазирлик матбуот хизмати.\nХалқаро талабларга жавоб берадиган ушбу марказнинг ташкил этилиши ёшларни эрта даврдан бошлаб уларнинг физиологик ва психологик имкониятларидан келиб чиқиб спорт турларига йўналтириш, спортчиларни танлаб олиш ва баҳолаш бўйича ишончли тизим яратиш имконини беради. Бу эса ўз навбатида спортдаги натижаларимизнинг сезиларли даражада яхшилашга хизмат қилади.\nБундан ташқари Марказда жароҳат олган спортчиларимизнинг қайта тикланишлари учун жаҳон талабларига жавоб берадиган шароитлар яратилади.\nТадбирда шунингдек, марказ жойлашадиган ҳудуд масаласи ҳам муҳокама қилиниб, таклиф этилган иншоотлар орасидан Чирчиқ шаҳрида жойлашган Ўзбекистон давлат жисмоний тарбия ва спорт университети ҳудуди анча қулай эканлиги таъкидланди.\nРеспубликанинг тўртта ҳудудида Марказ филиалларини ташкил этиш режалаштирилмоқда.\nМарказ ташкил этилиши бир неча босқичда амалга оширилиб, дастлаб спорт реабилитация, жисмоний тайёргарлик, оммавий саломатликни назорат қилиш, ёш иқтидорларни селекция қилиш марказлари ва ўқув платформаси аудиторияси яратилади.\nКейинги босқичларда эса спортни фан соҳасида ривожлантиришга қаратилган бир қанча лабораториялар ва ихтисослашган марказларни ташкил этиш кўзда тутилган.\nБундан ташқари, марказда спортчиларнинг жисмоний ва руҳий ҳолатини доимий мониторинг қиладиган тизим йўлга қўйилиб, уларни мусобақаларга тез ва сифатли тайёрлашга ёрдам кўрсатилади.\nМаълумот учун, “AVIC INTL” компанияси 1979 йилда ташкил этилиб, дунёдаги энг йирик 500 та компаниялардан бири ҳисобланади. 65 та давлатда 148 ваколатхонаси бўлган компаниянинг бир йиллик маблағ айланмаси 25 млрд АҚШ долларини ташкил этади.


Марказий Осиё мутафаккирларининг илмий-маънавий ва диний-маърифий меросининг ёш авлод тарбиясидаги ўрни – oliymahad.uz\nМарказий Осиё мутафаккирларининг илмий-маънавий ва диний-маърифий меросининг ёш авлод тарбиясидаги ўрни\n“…шу ишларимиз, ислоҳотларимизнинг барча-барчаси улуғ ва ягона бир мақсадга қаратилган. У ҳам бўлса, халқимизнинг тинчлиги, осойишталигини асраш, аҳоли фаровонлигини ошириш, фарзандларимизни соғлом ва баркамол инсонлар этиб тарбиялашдан иборат”.\nМустақилликнинг дастлабки йиллариданоқ юртимизда ҳар жиҳатдан етук ва баркамол шахсни тарбиялаш долзарб вазифа бўлиб келган. Шу маънода, бугун амалий ишлар доирасида ёш авлодни ҳаётга қатъий эътиқод ва қарашлар руҳида тарбиялашга ва менталитетимизга ёт бўлган зарарли ижтимоий иллатларга қарши тура оладиган, миллий ҳамда умуминсоний қадриятлар асосида камолга етказиш масалаларига алоҳида эътибор қаратилмоқда.\nБу борада Ўзбекистон Республикасининг Биринчи Президенти марҳум Ислом Каримов “Биз мутафаккирларимизнинг қутлуғ меросидан бутун халқимиз, жумладан, ёшларимизнинг ҳам бахраманд бўлишига, уларнинг маънавий муҳитда камол топишига, ислом динининг инсонпарварлик фалсафаси, буюк ғоялари ёш авлод юрагидан ҳам жой олишига шароит яратмоқдамиз. Бошқача айтганда, биз фарзандларимизни дунёвий билимлар билан бир қаторда Имом Бухорий тўплаган Ҳадислар, Нақшбандий таълимоти, Термизий ўгитлари, Яссавий Ҳикматлари асосида тарбия қилмоқдамиз”, – деб таъкидлаган эди.\nМазкур эзгу ишларнинг мантиқий давоми сифатида қисқа муддат ичида мамлакатимизда улкан ислоҳотлар амалга оширилди. Давлатимиз раҳбари Шавкат Мирзиёев томонидан халқимизнинг маънавий меросини қадрлаш, маърифий ислом динини ривожлантиришга алоҳида эътибор қаратилмоқда.\nХусусан, Сурхондарё вилоятидаги Имом Термизий, Қашқадарё вилоятидаги Абу Муин Насафий мақбаралари, Навоий вилоятидаги Нурота зиёратгоҳи ва бошқа қадамжолар қайтадан тўлиқ таъмирланди.\nСамарқандда Имом Бухорий номидаги халқаро илмий-тадқиқот маркази, Сурхондарёда Имом Термизий илмий-тадқиқот маркази, Самарқанддаги Имом Бухорий илмий марказида ҳадисшунослик, Имом Мотуридий маркази қошида калом илми, Фарғонадаги Марғиноний илмий марказида фиқҳ мактаби, Бухородаги Баҳоуддин Нақшбанд марказида тасаввуф, Қашқадарёдаги Абу Муин Насафий марказида ақида илми мактаби ташкил этилди.\nПрезидентимиз Шавкат Мирзиёев пойтахтимизда бўлиб ўтган Ислом ҳамкорлик ташкилоти Ташқи ишлар вазирлари кенгашининг 43-сессиясида Таълим, фан ва маданият масалалари бўйича ислом ташкилоти – ISESCOнинг Махсус кафедрасини ташкил этиш ташаббусини илгари сурган эди.\nМазкур ташаббус ислом маърифатини ёшлар онгига сингдириш, умумбашарий цивилизацияга беназир ҳисса қўшган буюк аждодларимизнинг кўп қиррали илмий-маънавий, диний-маърифий меросини ўрганиш ва халқаро миқёсда тарғиб этишга хизмат қилиши таъкидланган эди.\nБугун мазкур таклиф ижроси ўлароқ, Ҳалқаро ислом академияси тизимида Таълим, фан ва маданият масалалари бўйича ислом ташкилоти – ISESCOнинг Махсус кафедраси фаолият юритмоқда.\nБиз қуйидаги йўналишлар бўйича фаолиятни янада ривожлантириш мақсадга мувофиқ деб ўйлаймиз:\n– ёшларимизни маънавий-ахлоқий ривожланишига зарар етказувчи нохолис ахборотлар таҳдидидан ҳимоя қилиш;\n– Марказий Осиё мутафаккирларнинг асарларидаги толерантлик (бағрикенглик) муҳитини афкор оммага янада кенгроқ ёритиш;\n– муқаддас ислом динини пок сақлаш, уни турли хил ғаразли хуруж ва ҳамлалардан, туҳмат ва бўҳтонлардан ҳимоя қилиш, унинг асл моҳиятини униб-ўсиб келаётган ёш авлодимизга тўғри тушунтиришда заминимиздан етишиб чиққан алломаларимизнинг тарбиявий ўгитларидан кенг фойдаланиш;\n– экстремистик оқимлар томонидан тарғиб қилинаётган ақидавий даъволарига улуғ алломаларимизнинг дин соҳасидаги асарларидан фойдаланиб, асосланган илмий раддиялар бериш;\n– мутафаккирлар асарларининг жамият ҳаётига фойдаси, унинг замиридаги улкан бунёдкорлик, баркамол авлод тарбияси каби улуғ мақсадларини ёритиш, уларнинг асарларини тарғиб қилишга қаратилган ишланмаларни кенг аҳоли оммасига етказиш;\n– алломаларининг ислом динининг эзгулик, тинчлик ғояларини тарғиб қилувчи асарлари мазмунини оммабоп нашрларда мунтазам равишда чоп этиш ва кенг жамоатчиликка етказиш.\nШунингдек, ёшларда дин хақида ҳолис дунёқарашни шакллантиришда Марказий Осиё мутафаккирларининг меросидан унумли фойдаланиш ҳам самарали натижа беради. Бинобарин, уларнинг беқиёс маънавий меросини ёшларимизга таълим бериш орқали илм соҳаларига бўлган қизиқишларининг янада орттиришга сабаб бўлади.\nЗеро, Шарқ мутафаккирларининг қарашларида инсоннинг маънавияти, комиллиги, хулқи, ахлоқи, соғлом турмуш тарзи каби масалалар ўрганилиб келиши баробарида, бу фазилатлар ислом дини хусусан, унинг манбалари Қуръони карим ва Ҳадиси шарифларда ҳам яққол кўзга ташланади.\nАллоҳ таоло Қуръони каримда марҳамат қилиб айтади: “Айтинг: Биладиган зотлар билан билмайдиган кимсалар тенг бўлурми?!” (Зумар сураси, 9-оят) Албатта улар тенг бўлмайдилар. Биладиганлар элу юртига манфаат келтиради, яхши-ёмонга ажрата олади, аниқ маълумотларга таяниб иш тутади. Мазкур оятдан бизга аён бўладики, илм аҳли бўлган уламолар, олимлар, буюк мутафаккирлар Аллоҳ наздида улуғ бўлиб, тўғри йўлга бошловчи кишилардан ҳисобланади.\nУламолар, Аллоҳнинг шариатини билувчилар, Унинг динининг фақиҳлари ва ҳидоят ҳамда аниқ ҳужжат узра ўз илмларига амал қилувчилардир. Улар ҳикмат эгаларидирки, Аллоҳ таоло бу ҳақда шундай деган: “Кимга ҳикмат берилган бўлса, демак, унга кўп яхшилик берилибди” (Бақара сураси, 269-оят).\n(Ҳикмат билан тассаввур қилган инсон ҳар бир ишни ўз ўрнига қўйиб, меъёрида амалга оширади, адолат билан иш юритади. Умуман, ҳикматли бўлишлик унга жуда кўп яхшилик келтиради).\nИмом Ғаззолийнинг “Иҳёу улумид-дин” китобида:\nУлуғ зотлардан бири айтади: “Олимлар замона чироқларидир. Ҳар бир олим замонасининг чироқлари бўлиб, ўша замондаги кишилар уларнинг нуридан фойдаланади”.\nҲасан Басрий ҳазратлари эса: “Олимлар бўлмаганида, инсонлар чорва моллари каби бўлиб қолардилар”. Яъни олимлар инсонларга илм ўргатиш йўли билан ҳайвонлик даражасидан инсонлик мартабасига кўтаради.\nИбн Аббос розияллоҳу анҳу айтадилар: “Инсонларга яхшиликни ўргатувчи муаллим ҳаққига барча нарсалар, ҳатто денгиздаги балиқлар ҳам истиғфор айтади”.\nДемак, ёшларимиз чин маънода мазкур қадриятлардан қанчалик кўп сабоқ олса, уларга ишонса ва уларга амал қилса, ёшларнинг тафаккури шунчалик бойиб, маънавий баркамоллиги юксалиб боради.\nЯна бир ҳадисда Пайғамбаримиз (с.а.в) айтадилар: “Икки кунини бир хил ўтказган киши зарар кўради” дедилар.\nМусулмон киши ҳар куни олдинга (келажакка) қараб ҳаракат қилувчи ва доимо ўзини камол топтирувчи инсондир. Кўп ўқиган, кўпроқ меҳнат қилган ҳамда кўпроқ изланган инсон ўзига, жамиятига ва динига фойда келтиради.\nҚуръони каримнинг яна бир сурасида олимларга эргашиш, улардан таълим олиш ҳақида кўрсатмалар келган. Ҳусусан, Аллоҳ таоло айтади: “Бас, агар билмайдиган бўлсангиз, зикр аҳлидан сўранг!” (Анбиё сураси 7-оят).\nБуюк ва олий бўлган Аллоҳ бизларни билмаган пайтда уламолардан сўрашга йўлламоқда ҳамда уларни “зикр аҳли” деб номламоқда. Демак, ана шу уламоларнинг хусусияти, уларнинг Қуръон, суннат ва замон билимларини энг яхши билган инсонлар бўлганлигидандир.\nШундай экан, улуғ аждодларимизнинг илмий-маънавий, диний-маърифий меросини тарғиб қилиш, ҳозирги кунда яратилаётган моддий ва маънавий мулкни авайлаб-асраш бўйича тарбиявий ишларни кучайтиришимиз зарур.\n Ўзбекистон Республикаси Президенти Шавкат Мирзиёевнинг 2017 йил 15 июнь. “Ижтимоий барқарорликни таъминлаш, муқаддас динимизнинг софлигини асраш – давр талаби” мавзусидаги диний соҳа ходимлари билан бўлиб ўтган анжуманда сўзлаган нутқидан.\n367900cookie-checkМарказий Осиё мутафаккирларининг илмий-маънавий ва диний-маърифий меросининг ёш авлод тарбиясидаги ўрниno\nОлдингиРамазон ойи туҳфасиКейинги“Ягона олимпиада-2018”нинг ғолиб ва совриндорлари аниқланди


Бишр Ҳофийнинг очиқсўзлиги\nБишр Ҳофийнинг қўшниси Муҳаммад ибн Ҳафс айтади Бир куни Бишр ибн Ҳорис касал бўлиб қолди. Биз уни кўргани кирдик. Шунда шерикларимиздан бири у кишидан Менга давоми...\n2312 05:00 / 11.03.2017\nМана шу одамнинг кўзига улуғ бўлиб кўринишимга бирор чора борми?\nАбдуллоҳ ибн Баввоб айтади Маъмун жуда ҳалим киши эди. Хатто баъзан унинг ҳалимлиги бизнинг ғазабимизни қайнатар эди. Бир куни парда ортидаги курсида тишларини давоми...\n2345 05:00 / 11.03.2017\nМен сенга буни сузишни ўргатишинг учун бермадим\nАбу Тоййиб Табарий бир косибга пойабзалини таъмирлатиш учун берди. Ҳар гал косибнинг ёнидан ўтаётганда пойабзалини сўраб қўярди. Косиб ҳам ҳар сафар Абу Тоййибни давоми...\n2360 05:00 / 11.03.2017\nАҳмад ибн Маъдал ҳикоя қилади Мен Абдулмалик ибн Абдулазизнинг олдида ўтирган эдим. Тўсатдан бир киши келиб Мўъжизаrdquo деб жар солди. Абдулмалик Қандай давоми...\n2976 05:00 / 11.03.2017\nАбу Бакр розияллоҳу анҳунинг парҳези\nАбу Саид алХудрий розияллоҳу анҳудан ривоят қилинишича, саҳобалар Расулуллоҳ соллаллоҳу алайҳи васаллам билан бирга сафарга чиқишди. Дам олиш учун бир жойга давоми...\n2169 05:00 / 11.03.2017\nАлбатта, сен Аллоҳнинг ер юзидаги душманларидан бирисан\nҲутайт Зайётни Ҳажжож ибн Юсуфнинг ҳузурига келтиришди. У Ҳажжожнинг олдига киргач, Ҳажжож ундан Ҳутайт сенмисанrdquo деб сўради. У Ҳа менман. Нимани истасанг давоми...\n2424 05:00 / 11.03.2017\n2215 05:00 / 11.03.2017\nВаҳб ибн Мунаббаҳнинг насиҳати\nВаҳб ибн Мунаббаҳ Ато Хуросонийнинг олдига келди ва унга Ҳолингга вой, эй Ато Мен сенга илмингни подшоҳлар ва дунё қуллари эшигига олиб боряпсан, демаганмидим давоми...\n2135 05:00 / 11.03.2017\nМен нега бунинг сўзини эшитмайин?!\nУмар ибн Хаттоб розияллоҳу анҳу бир куни Жоруд алАбдий билан бирга масжиддан чиқиб, йўлда кетишаётганда бир аёлга дуч келишди. Ҳазрати Умар у аёлга салом бердилар, давоми...\n2540 05:00 / 11.03.2017\n2037 05:00 / 11.03.2017\n2452 05:00 / 11.03.2017\nСила ибн Ашиймнинг каромати\nСила ибн Ашийм урушдалигида оти ўлиб қолди. Шунда Эй Аллоҳ, бирорта махлуққа менга қарши ишлатиши учун кучқувват бермагинrdquo деди ва Аллоҳ азза ва жаллага ёлбориб давоми...\n2408 05:00 / 11.03.2017\n3272 05:20 / 10 апрель\n83138 11:58 / 10.10.2018\n100407 11:56 / 10.10.2018\n12999 14:35 / 11.08.2021


«Бир тилни барча учун мажбурий «халқ тили»га айлантиришдан тийилайлик» — Расул Кушербаев – Газета.uz\n«Миллий тикланиш» фракцияси раиси Алишер Қодиров давлат тили тўғрисидаги қонун лойиҳаси ҳеч қайси миллат вакилини камситмаслигини, «лекин бу меҳрибонлик ўзимизни камситиш ҳисобига бўлмаслиги керак"лигини таъкидлади. Депутат Расул Кушербаев масала фақатгина давлат тилида иш юритиш ҳақида кетаётганлигини эслатди. «Кўп миллатли мамлакатда давлат тили масаласини фақат қайсидир миллат тақдири билан боғлайвериш нотўғри», — дейди у.\nLotinchada 21 апрель 2021, 11:34 Жамият\nОлий Мажлис Қонунчилик палатаси аъзолари 20 апрель куни «Давлат тили ҳақида"ги қонун лойиҳасини иккинчи ўқишда кўриб чиқишди. Кун якунида қонун муҳокамаси тўхтатилиб, лойиҳани ишлаб чиққан қўмита барча тортишаётган томонлар билан қайта ишлаб чиқиши белгиланди.\nҚонун лойиҳаси муҳокамаси бўйича парламентдаги «Миллий тикланиш» фракцияси раиси, депутат Алишер Қодиров ҳамда ЎзЛиДеП аъзоси, депутат Расул Кушербаевлар фикр билдирди.\n«Миллий тикланиш» фракцияси раиси Алишер Қодиров қонун лойиҳаси муҳокамасида «ХДПнинг советча қарашлари ва «Миллий тикланиш»ни азалдан жини суймайдиганлар билан қонунга жиддий эътибор бермаётганларнинг кайфиятлари» устуворлик қилганини таъкидлайди.\n«Ўзбек тили қадрини кўтариш ва уни устуворлигини таъминлаш учун киритаётган таклифларимиз „қолган миллатларни хафа қилиб қўймаслигимиз керак“ ёндашуви билан қабул қилинмай қоладигандек. Кечаги сессияда шундай нормалардан бири етарли овоз йиғмади», — дейди у.\nҚодировнинг ёзишича, қонун лойиҳасининг 4-моддасида белгиланган фуқарони давлат тилини билмаганлиги учун хуқуқини чекламаслик тўғрисидаги норма кўпчилик овози билан қабул қилинган.\n«Тахмин қилаяпман, шу кетишда 11-моддадаги давлат хизматчисига давлат тилини билиш, 13-моддадаги давлат идоралари аризаларни давлат тилида қабул қилиши ва жавоб бериши, 17-моддадаги барча миллатларни ўз она тилларида таълим олишларига устуворлик бериш бўйича нормалар ҳам чиқариб ташланади», — дея ёзган эди у.\n«Ҳаммани ўйлаш албатта яхши, ўйлаяпмиз ҳам, бу қонун лойиҳасида биронта бошқа миллатли ватандошларимиз ҳуқуқини камситадиган норма йўқ… лекин бу меҳрибонлик ўзимизни камситиш ҳисобига бўлмаслиги керак… Парламент сайловларида масъулиятли бўлинг. Чунки шу ерда миллат ё қаддини ростлайди ёки тиз чўкади», — деб ёзган у.\nЎзЛиДеП фракцияси аъзоси, депутат Расул Кушербаев Қодировнинг баёнотига муносабат билдирди.\n«„Миллий тикланиш“ партияси раиси Алишер Қодировнинг Ўзбекистондаги озчилик миллат вакилларига нисбатан бўлаётган эътиборни „меҳрибонлик“ учун қилинаётган иш мазмунида қабул қилиб бўлмайди, деб ўйлайман. Ким „меҳрибонлик“ сўрабди, кимга керак бундай „меҳрибонлик“, тенглик камситишга олиб бориши нима деган гап?» Ўзимизни" деб кимни айтаяпмиз?", — деб ёзади у.\nКушербаев давлат тили билан боғлиқ масалани кўп миллатли мамлакатда фақат қайсидир миллат тақдири билан боғлайвериш нотўғри эканлигини таъкидлайди. «Биз барчамиз кўп миллатли Ўзбекистоннинг фуқаролари шу юртнинг бир бўлагимиз».\n«Шу мамлакатда туғилиб ўсган ва мамлакат ривожи, ҳаёти учун озми кўпми ҳамма миллатлар қатори ҳисса қўшган озчилик миллат авлоди сифатида бундай мазмундаги гапларни эшитиш шахсан менга оғриқли бўлмоқда. Билмадим буни танада ҳис қилиб кўриш учун Ўзбекистонда ўзбек миллатидан бошқа миллат вакили бўлиб туғилиб, яшаб кўриш керакдир. Лекин бугун буни айрим ҳамкасбларимиз таналарида ҳис этмай, енгил ўтиб кетишди, саволлар мазмунига чуқур киришмади», — дейди депутат.\nЎзЛиДеП фракцияси аъзоси масала давлат тилида иш юритиш ҳақида кетаётганлигни эслатади ва давлат ишлари билан боғлиқ масалаларда давлат тилига амал қилишни кучайтириш кераклигини таъкидлайди.\n«Лекин бир тилни бу мамлакатдаги барча учун мажбурий «халқ тили»га айлантиришдан тийилайлик. Чунки гап давлат тили ҳақида кетмоқда. Давлат тили эса битта-ўзбек тили, халқ тили эса кўп».\n«Миллат, миллат, миллат, деган сўзни такрорлайверишни ҳам сал озайтирайлик энди. Ахир мамлакат биргина миллатга тегишли эмаску оғайнилар! Биз макон ва миллатни танлаб туғилибмизми? Мақсадларимизни мамлакат, халқ, деган тушунча билан боғлашга ҳам ўтайлик энди. Ҳар сафар миллат деявериш шу юртдаги бошқалар учун камида оғир ботиши мумкинлигини ҳам ўйлайлик, айниқса зиёлилар», — дейди Кушербаев.\nДепутат бу гаплар унинг ўта шахсий фикрлари эканлигини таъкидлади. «Бу мен аъзо бўлган партия, фракция ёҳуд сайлов округимдагиларнинг якдил хулосаси эмас. Шу сабаб унга қўшилмаслик мумкин».\n21 апрель 2021, 11:51\nE o’zi jonga tegdi bu masala. Qodirvga o’xshaganlar nima niyatda o’zi bu mavzuni ko’tarib yuribti? Millatchilik yaxshilikga olib kelmaydi. Bo’ldi qilinglar bu o’inchoq emas.\n21 апрель 2021, 11:59\nМамлкатизмидаги бошқа миллатларни жамиятга тўлақонли интеграция қилиш мақсадида уларга давлат тилини -ўзбек тилини ўргатишда катта камчиликларга йўл қўйилммоқда, яъни энг аввало мактаб ва мактабгача таълим муассасаларида уларга ўзбек тилини ўргатишга етарлича эътибор берилмаяпти.. Шу сабаб муаммолар келиб чиқяпти.\n21 апрель 2021, 15:04\nКуп миллатли булишимизга карамай хамма бир тилда гаплашиши бу шарт. Уз тилимизни узимиз саклаб колишимиз, керак булса бошка миллат вакилларига хам ургатишимиз шарт. Токи хамма Узбекистонда яшар экан, бу юрт тилини билиши шарт! Бу миллатчилик эмас!


Oliy Majlis Senatida\nҲУҚУҚИЙ ДЕМОКРАТИК ДАВЛАТ БАРПО ЭТИШНИНГ МУҲИМ ОМИЛИ\nАввал хабар қилинганидек, бугун пойтахтимизда Олий Мажлис Сенатининг тўққизинчи ялпи мажлиси очилади. Мажлисда мамлакатимизда амалга оширилаётган ижтимоий-иқтисодий ислоҳотларнинг ҳуқуқий асосларини янада мустаҳкамлаш, аҳоли фаровонлигини юксалтириш, инсон ҳуқуқ ва эркинликларини, қонуний манфаатларини таъминлаш, суд-ҳуқуқ тизимини янада либераллаштириш ҳамда Ўзбекистоннинг ривожланган демократик давлатлар қаторидан жой олишига қаратилган масалалар кўриб чиқилиши кўзда тутилмоқда.\nКеча сенаторлар ўз қўмиталари йиғилишларида ялпи мажлис кун тартибига киритилган масалаларни дастлабки тарзда муҳокама қилдилар. Мухбиримиз уларнинг айримлари билан мулоқотда бўлди.\nОлий Мажлис Сенатининг Фан, таълим, маданият ва спорт масалалари қўмитаси аъзоси:\n— Мамлакатимиз парламенти юқори палатасининг навбатдаги ялпи мажлиси энг улуғ, энг азиз байрамимиз — Мустақиллик шодиёналари арафасида ўтказилаётганида ҳам ўзига хос маъно бор. Зотан, бу Истиқлолнинг 21 йиллик даврида амалга оширилган ишларни чуқур таҳлил қилиш, яқин истиқболдаги вазифаларни белгилаб олишда айни муддаодир. Дарҳақиқат, ўтган йиллар давомида юртимизда пировард мақсади инсон манфаатларини таъминлашни кўзлаган кенг қамровли ислоҳотлар рўёбга чиқарилди. Ҳуқуқий демократик давлат ва кучли фуқаролик жамиятини барпо этишнинг ҳуқуқий асослари шакллантирилди. Натижада бугун ҳар бир юртдошимиз турмуш тарзи бутунлай ўзгариб, бугунидан қониқиш билан яшаб, эртанги кунга ишончи юксалиб бормоқда. Энг муҳими, интилган, изланган одамлар мудом давлатимиз эътиборида. Чунончи, мен ҳам байрам муносабати билан Президентимиз Фармони асосида “Шуҳрат” медали билан мукофотландим. Бу эътибор, шубҳасиз, парламент аъзоси сифатида янада фаолроқ бўлишга, ташаббускорликка, парламент юқори палатаси ялпи мажлисида кўриб чиқилаётган қонунларда ҳудудлар ва умумдавлат манфаатлари янада тўлақонли акс этишини таъминлашга ундайди.\nОлий Мажлис Сенатининг Қонунчилик ва суд-ҳуқуқ масалалари қўмитаси аъзоси:\n— Олий Мажлис Сенатининг тўққизинчи ялпи мажлисида Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида баён этилган мақсадларга эришиш учун таклиф қилинган бир қатор қонун ҳужжатлари кўриб чиқилиши кутилаётгани диққатга сазовордир. Чунончи, “Суд-ҳуқуқ тизимини янада ислоҳ қилиш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Ўзбекистон Республикаси Қонуни шулар жумласидандир. Қонунда ишни судга қадар юритиш босқичида лавозимдан четлаштириш ва шахсни тиббий муассасага жойлаштириш тарзидаги процессуал мажбурлов чораларини қўллаш бўйича ваколатларни судларга ўтказиш, суддан жиноят ишини қўзғатиш ваколатини чиқариб ташлаш, судда жиноят иши юзасидан айблов хулосасини ўқиб эшиттириш мажбуриятини прокурор зиммасига юклаш назарда тутилаётгани дастлабки тергов жараёнида суд назоратини кучайтириш, жиноят процессида “Хабеас корпус” институтининг қўлланиш соҳасини янада кенгайтириш имконини беради. Қонуннинг маъқулланиши, шубҳасиз, суд-ҳуқуқ ислоҳотларини янада чуқурлаштиришга, фуқароларнинг ҳуқуқ ва эркинликларини ҳимоя қилиш борасида умумэътироф этилган принципларнинг амалга оширилишини таъминлашга хизмат қилади.\nОлий Мажлис Сенатининг Бюджет ва иқтисодий ислоҳотлар масалалари қўмитаси аъзоси:\n— Мустақиллигимизнинг 21 йиллиги кенг нишонланаётган бир пайтда ўтаётган Сенат ялпи мажлиси кун тартибига бир қатор масалалар киритилганки, улар мамлакатимизда кечаётган ижтимоий-иқтисодий ислоҳотларни янада чуқурлаштириш, кичик бизнес ва хусусий тадбиркорликни қўллаб-қувватлаш, хусусий мулк ҳимоясини қонун билан кафолатлашга қаратилгандир. Дарҳақиқат, мустақиллик йилларида иқтисодиёт тармоқларини модернизациялаш, бозор муносабатларини жорий қилиш, хусусий мулкнинг ҳуқуқий кафолатини яратиш, инвестиция муҳитини яхшилаш бўйича кенг кўламли чора-тадбирлар рўёбга чиқарилди. Пировардида Ўзбекистон иқтисодиёти барқарор ривожланиб, ялпи ички маҳсулотнинг юқори ўсиш суръатлари таъминланди. Бу ютуқлар нуфузли халқаро молия муассасалари, экспертлар томонидан эътироф этилмоқда. Бундай эътирофлар, шубҳасиз, ҳар биримизга ғурур, ифтихор бағишлайди. Олий Мажлис Сенатининг ялпи мажлисида кўриб чиқилиши кутилаётган қонунлар ва бошқа масалалар ҳам ютуқларимизни мустаҳкамлаш, халқимиз турмуш даражасини янада юксалтиришга хизмат қилади, албатта.


Кўз ёшидан бунёд бўлган атиргул - 4 Августа 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Август » 4 » Кўз ёшидан бунёд бўлган атиргул\nЖазоирнинг Сахар чўлидаги атиргуллар ғайритабиий даражада чиройли шаклга келган кристаллардир. Бу жуда ғаройиб ва хаёлий шаклга эга, чиройли тош-гул табиий ҳолда чўлларда туз, сув ва қумдан ҳосил бўлади.\nТуя яратган мўъжиза\nБу мўъжизакор шаклга эга тош тарихи қадим замонлардаги Сахар кўчманчи қабилаларига бориб тақалади. Бепоён чўлларда узоқ йўл босган кўчманчилар кучли жазирамада чанқаган ва ҳолдан тойган туяларга дам бериш учун тўхташади. Шу лаҳзаларда содир бўлган кутилмаган воқеадан ҳамма лол қолган. Чунки сал нарироқда турган туя пешоби ўрнида ҳар қандай кишини ҳайратга соладиган ажойиб «атиргул» пайдо бўлган. Шу-шу одамларда бу ўзига хос «гуллар» туя пешобидан ҳосил бўлади, деган тушунча пайдо бўлган. Аслида эса «чўл атиргули» қум қатламларида гипснинг майда зарралари кристаллашуви натижасида ҳосил бўлади. Туя пешоби ўрнида унинг пайдо бўлишига сабаб, қум зарралари ювилиб кетиши натижасида ер остидаги «атиргул» усти очилиб қолганидир.\nТош-гул қандай пайдо бўлади?\n«Чўл атиргули»нинг пайдо бўлиши учун махсус шароит керак. Чўлда ёғин-сочинлар сувини қум тез шимиб олади. Натижада қум зарралари ювилади, агар гипс миқдори кўп бўлса, улар сув билан бирга чуқурроққа тушиб кетади.\nКучли жазирама чоғида сув яна юзага чиқа бошлайди. Сув бутунлай буғланиб кетгач, янги гипс кристаллари ўзига хос эгри-бугри шакллар билан ҳосил бўла бошлайди. Минералларнинг шаклланиш жараёни қум ичида кечгани учун у кристаллнинг бир қисмига айланади.\nОчиқ ҳавода очилишининг сабаби нима?\nОмади келганлар «чўл атиргули»ни 1 метрдан кам бўлмаган қум остидан кавлаб олишга эришади. Ана шу пайтда «атиргул»ни очиқ юзага қўйсангиз, у аста-секин очила бошлайди. Бу чўл шамолининг иши бўлиб, у яхши ёпишмаган қумларни «атиргул» гулбандларидан учириб юборади, гипс кристаллари эса мафтункор қиёфага келиб қолади.\nАтиргул ранги нега ҳар хил?\n«Чўл атиргули»нинг ҳар бир гулбарги диаметри 2-3 миллиметрдан бир неча дециметргача бўлиши мумкин. Кристалларнинг ранги бутунича улар шаклланган қумнинг қандай тусда эканига боғлиқ. Оқ «чўл атиргули»ни Туниснинг Сахар биёбонларидан, қора ранглисини эса Аргентина чўлларидан топиш имкони бор.\nҚадр топган тош\nБундай эффектли ўсимталарни сайёрамизнинг жуда кўплаб чўл иқлимига хос ва қумлоқ ерли, гипсга бой ҳудудларида учратиш мумкин. Албатта, қум юқори таркибга эга бўлгани учун бундай гипсдан қурилишда фойдаланилмайди. Лекин «чўл атиргули» коллекционерлар ва безаклар иштиёқмандлари томонидан жуда қадрланади.\nМаҳаллий афсоналарга қараганда, бу — севиб қолган шаҳзоданинг кўз ёшлари билан ювилган ҳақиқий атиргул. Шаҳзода жон бераётган қаллиғига ушбу гулни олиб бориши керак бўлган. Аммо шаҳзода «атиргул»ни топиб, уни севгилиси ёнига олиб борганда жуда кеч бўлган.\nҲозирда «Сахар атиргули» ёки «гипс атиргул» Тунисда энг оммалашган сувенир ҳисобланади.\nОхирги йилларда бу гўзал тошга бўлган талаб шу қадар кучайиб кетдики, натижада Жазоир ҳукумати уни экспорт қилишни тақиқлаб қўйди. Айрим мамлакатларда «чўл атиргули»ни абадий муҳаббат рамзи сифатида ёшлар бир-бирларига тақдим этишса, Тунисдаги оилаларда бундай «атиргул»ни тўйда келиннинг онаси қизига оиланинг бир бўлаги сифатида тақдим қилиш одатга айланган.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 25 | Добавил: Sherlaruz.CoM | Теги: #новости, #newsuz, #ahborot, #uznews, #Yangiliklar, #habarlar, #news, #Yangilik, #xabarlar | Рейтинг: 0.0/0


Суперлига 8-туридан сўнг тўпурарлар рўйхати билан танишинг (фото)\nСуперлига 8-тур учрашувлари якунига етганидан хабарингиз бор. Мазкур турда ҳам томошабинлар шиддатли учрашувлар гувоҳи бўлди.\nУшбу тур якунига етгач, ЎзПФЛ матбуот хизмати мусобақа тўпурарлар жадвалини тақдим этди. Унга кўра, "Бунёдкор" вакили Иброҳим Томива ва "Сўғдиёна" аъзоси Шохруз Норхонов ҳисобида бир хил 4 тадан гол мавжуд.\nШунингдек, "Қизилқум"нинг икки ҳужумчиси Темурхўжа Абдухолиқов ва Александр Станисавлевич 3 гол уришга муваффақ бўлган. Бу футболчилар билан бир қаторда "Пахтакор" футболчиси Драган Черан, "Навбаҳор" аъзоси Зоран Марушич, АГМК ҳужумчиси Мартин Боакье ва яна 3 футболчи 3 тадан гол уришга эришган.


Ушбу сура яна бир қанча номлар билан аталади. Улардан бири «Уммул Қуръон», яъни «Қуръоннинг онаси»дир. Яна бир номи эса «Аддуо», яъни «Дуо»дир. Орифлар Фотиҳаи Шарифни 28 ном билан атаганлар. Инсон илмий жиҳатдан уни тадқиқ этар экан, ундаги ниҳоятсиз сир-асрорга воқиф бўлиб, ҳайратга тушади. Дуо сифатида унга назар ташлар экансиз, бошқа динларда бундай мукаммалликка эга бўлган дуони топа олмайсиз.\nАллоҳ Фотиҳа сураси орқали ўтмишдаги инсонларнинг Аллоҳ ва илоҳ ҳақидаги нотўғри тасаввурларига жавоб қайтаради. «Иййаака наъбуду ва иййаака настаъийн» дуоси билан Аллоҳга ишонган кишининг фақатгина Унга итоат этишини, нимаики керак бўлса, Ундан исташи билдирилади. Яъни бут-санамлар олдида тиз чўктириб, инсонга бош эгдирмайди, ёлғиз Аллоҳ олдидагина тиз чўкиб Ундан сўрайди. Ягона бўлган Аллоҳга дуо қилади. «Иҳдинас сиротал мустакийм» дуоси эса Аллоҳ Талолодан «Бизни тўғри йўлга бошла», деб дуо қилишдир. Бу дуодаги тўғри йўл инсонларнинг эътиқод ва ибодат билан яшашларидир. «Сироталлазийна ан амта алайҳим ғойрил мағзуби алайҳим валаззолийн» дуоси билан эса «Ғазабингга учраган, йўлидан адашган кишиларнинг эмас, сенинг неъматингга эришган кимсаларнинг йўлини бизга кўрсат» дейилади. Дуо ўқилгандан сўнг унинг қабул бўлиши учун «Омийн» деб айтилади. «Омийн» дуонинг муҳри саналади. Ушбу дуо «Омийн» билан муҳрланган ҳолда Аллоҳ Таолонинг ҳузурига кўтарилади.\nУшбу сура Роббул Оламинга, Шафқатли ва Марҳаматли, Қиёмат кунининг Соҳиби бўлган Зотга муножотдир. Исломнинг асоси эканига ишора килганидан суранинг яна бир номи Ал-асос деб аталган. Фотиҳаи шариф билан инсон Аллоҳнинг раҳмат эшигини очиши мумкин. Инсон Исломнинг юксак асосини мана шу сура воситасида англаб етади.


Меҳмондорчилик 59 — Dilkashradio.com\nАссалому адейкум қадрли радиомухлисларимиз. Бугунги эшиттиришимизни биз муҳим бўлган мавзуларидан бирига, яъни меҳмондорчиликка бағишлаймиз. Муқаддас китобда ҳам бу ҳақида кўплаб жойларни топишимиз мумкин. Ибронийлар мактубининг ўн учинчи бобида шундай ёзилагни бор: “Меҳмондўстликни унутманглар; баъзи кишилар меҳмонларимни яхши кутай, деб билмасдан фаришталарни кутганлар”.Энди биз тарихга қайтадиган бўлсак, қадимги дунёда меҳмондорчиликка катта эътибор берилганини кўришимиз мумкин. Масалан, яхудийларнинг бир мақоли бор эди: “Инсон бу дунёда етти фазилатнинг мевасидан ейиши мумкин ва улар унга шон-шуҳрат келтиради”, деб. Ва ўша фазилатларнинг руйхати мусофирларга нисбатан бўлган меҳмондўстликдан бошланади. Юнонларга қайрадиган бўлсак, улар ҳам меҳмондорчиликка катта эътибор берганларини кўрамиз. Маълумки, улар кўплаб худоларга сиғинишарди. Ва бош худоларига улар мусофирларинг худоси деб титулни берганлар. Бу дегани, мусофирларга ва сафарда юрадиганларга бош худонинг ўзи ғамҳўрлик қиларди.\nЮнонлар пулга таклиф қилинадиган меҳмондўстилкдан жуда нафратланардилар. Қадимги дунёда яқин мунособатда бўлмаган оилаларнинг орасида яна бир қизиқ келишув бўларди. Зарур вақтда бир бирларига бошпана беришларига келишардилар.Масиҳийлар учун эса бундай меҳмондўстлик муҳимроқ рол уйнарди. Чунки юриб кезадиган воизхонлар ва пайғамбарлар кўп вақтларини йўлларда ўтказардилар. Меҳмонхоналарнинг қимматлиги ва ўша жойлардаги муҳит у ерда тунашларига йўл қўймасди. Шунинг учун Худованд айтадики, “баъзи кишилар меҳмонларимни яхши кутай, деб билмасдан фаришталарни кутганлар”, деб.\nМеҳмондўст биродарларимиз учун бу ажойиб далда ва Худонинг ажойиб ваъдасидир.Бир куни Иброҳим пайғамбаримиз чодирининг эшиги олдида ўтирганида рўпарада уч киши турганини кўрди. Уларни кутиб олиш учун олдиларига югуриб чиқим, ергача эгилганча таъзим қилди. “Ҳазратим, деди уларга Иброҳим пайғамбар, агар мендан рози бўлсанг, бандангдан юз ўгириб кетма. Бир оз сув келтирсин, оёқларингизни ювинглар, шу дарахт тагида ёнбошлаб дам олинглар. Мен бир луқма нон олиб келай. Дилингизга қувват киритиб, яна сафарни давом эттирасизлар. Бандангиз томон йўлингиз тушибди, ахир. Хўп, худди айтганидек қилавер, — деди улар.\nВа Иброҳим уларни жуда яхши кутиб олиб, улар учун хатто бузоқни ҳам сўйдирди.\nОвқатланганларидан сўнг улар Иброҳимга ажойиб хабар, яъни келгуси йил йгирма тўрт йилдан кейин улар биринчи фарзандли ўғилли бўлишини уларга айтдилар. Ибтидо китобининг ўн саккизинчи бобидаги ўн олтинчи оятидан биз бу меҳмонлар фаришта эканини билиб олсак бўлади. Худди шундай воқеа Иброҳимнинг жияни Лут билан содир бўлгани тўғрисида сизлар Ўн тўққизинчи бобида ўқишингиз мумкин. Бу мавзу бўйича сизлар ўз фикрларингизни билдириб, хатларингизни йўлланглар. Худонинг инояти сизларга ёр бўлсин. Хайр омон қолинглар.


Донецкда 1 кунда 34 киши ҳалок бўлди\n07 май 2021, Тошкент вақти: 00:48\nДонецк вилоятидаги жанговар ҳаракатлар боис тинч аҳоли вакилларидан 34 нафари ҳалок бўлди, 29 киши жароҳатланди. Отишмалар боис кўплаб турар-жойлар вайрон бўлган.\nДонецкдан олинган хабарларга кўра, Иловайск шаҳрида жанглар давом этаяпти. Ҳукумат кучлари шаҳарнинг ярмини назорат қилаяпти. Айирмачилар томонидан отилган миномёт ўқларидан сўнгги кунларда тўққиз нафар украиналик ҳарбий ҳалок бўлган.\nДонецк ва Луганскда ҳам айирмачилар билан отишмалар давом этаётгани хабар қилинди.


Корхонанинг асосий фаолияти – дори воситалари ва тиббиёт буюмлари билан чакана савдо қилиш (дорихона). Шунингдек биоқўшимчалар, шампунлар ва кремларни реализация қиламиз.\nНКМ чекида реализация қилинаётган барча товарлар бўйича ҚҚС кўрсатилган бўлиши керакми ёки фақат ҚҚС билан сотилаётганлари бўйичами?\nРеализация қилинаётган барча товарлар (ҚҚСдан озод этилган ва озод этилмаганлари) баҳосида «шу жумладан ҚҚС» дея кўрсатиш керакми? Ёки фақат ҚҚС солинмайдиган товарлар баҳосида ҚҚСни кўрсатиш керакми?\n– Аҳолига товарларни реализация қилиш чоғида харидорга бериладиган НКМ ва терминал чеклари ҳисобварақ-фактура ўрнини босадиган ҳужжатлар ҳисобланади. Барча юридик шахслар (кредит ва суғурта ташкилотлари бундан мустасно), ҳатто ҚҚС тўловчиси ҳисобланмасалар ёки ҚҚС солинадиган оборотларни амалга оширмасалар ҳам, харидорга ҳисобварақ-фактура ёки унинг ўрнини босадиган ҳужжатни тақдим этишлари шарт (Тартибнинг 3-банди, ДСҚ ва МВнинг АВ томонидан 21.01.2019 йилда 3126-сон билан рўйхатдан ўтказилган қарорига 3-илова).\nСолиқ тўловчилар ҚҚС солинадиган товарларни сотганда ҳисобварақ-фактурада ҚҚС суммасини кўрсатадилар, ҚҚС тўловчиси ҳисобланмайдиган, шунингдек ҚҚС тўлашдан озод қилинган оборотларни амалга ошираётган юридик шахслар эса «ҚҚСсиз» деган штамп босадилар (ёки ёзиб қўядилар) (Тартибнинг 5-банди).\nЮқорида баён этилганларнинг барини инобатга олган ҳолда ҚҚС солинадиган товарлар сотилганда НКМ чекида ҚҚС ставкаси ва суммаси кўрсатилган бўлиши, ҚҚСдан озод этилган товарлар сотилганда эса чекда «ҚҚСсиз» деган ёзув қайд этилган бўлиши керак деб ҳисоблаймиз. Масалан, ҚҚСдан озод этилган дорини сотаётганда чекдаги баҳосида «ҚҚСсиз» ёзуви ёзилган бўлиши лозим. Айтайлик, ҚҚСдан озод этилмаган шампунни сотганингизда эса чекдаги баҳосида ҳисобланган ҚҚС ставкаси ва суммаси кўрсатилган бўлиши керак.


Путин президент сайловида иштироки борасида жавоб беришдан ўзини олиб қочди\nРоссиянинг навбатдаги президентининг олдида турган асосий вазифаси қашшоқлика қарши кураш ва аҳоли даромадларини оширишни таъминлашдан иборат бўлади. Бу ҳақда Россия президенти Владимир Путин тўғридан тўғри мулоқот чоғида гапирди.\nШу билан бирга Путин навбатдаги муддатга даъвогарлик қиласизми дея берилган саволга жавоб беришдан ўзини олиб қочди. Давлат раҳбари янги президентни мамлакат аҳолиси сайлашини таъкидлаб ўтди.\nРоссиядаги намойишлар ҳақидаги саволга жавоб берар экан, президент «айримлар қийинчиликлардан фойдаланиб қолаётгани» ҳақида баёнот берди. Шу билан бирга Путин кимни назарда тутаётганини ойдинлаштирмади.\nПутин бундан аввал ҳам сайловларда иштирок этиши борасида берилган саволга очиқчасига жавоб беришдан ўзини олиб қочарди. Кремл эса Россия етакчиси бу ҳақда ўйламаётганини ва ҳеч қандай сайловолди кампанияси олиб борилмаётганини айтади.\nПрезидентлик сайловига ўз номзодини қўйиш ҳақида Владимир Жириновский, Григорий Явлинский ва Алексей Навальний маълум қилди. Россия президентлиги учун сайловлар 2018 йилнинг 18 мартига белгиланган.


Сўнги кунларда Германияда содир этилаётган отишмалар ва зўравонлик ҳаракатлари\nTuesday, 26 July 2016 11:39\nБугунги суҳбатимиз "Сўнги кунларда Германияда содир этилаётган отишмалар ва зўравонлик ҳаракатлари" мавзуига бағишланади.\nЎтган бир неча кун мобайнида Германиянинг турли минтақаларида юз берган портлаш, зўравонлик ҳаракатлари ва отишмалар мамлакатни бўҳронли вазиятга рўбарў қилди. Ахборот манбаларининг маълум қилишича, якшанба куни Германиянинг Ансбах шаҳрида содир бўлган портлашда 12 киши жароҳатланган, террорчининг ўзи эса ҳалок бўлган. Портлаш 24 июл кеч соат 22:00 да Ансбах ресторанларидан бирида содир бўлган. Бавария ички ишлар вазири Иоахим Херрманнинг маълум қилишича, Ансбахдаги портлашни уюштиришда гумонланган шахс Суриядан келган 27 ёшли қочқин бўлган. Бавария штати ИИВ раҳбарининг сўзларига кўра, у Германияга бундан икки йил муқаддам келган. Бундан ташқари, Херманнинг айтишича, бир йил олдин сурияликдан қочқин мақомини олиб ташлаш рад этилган. Қайд этилишича, ҳалок бўлган ушбу суриялик илгари ҳам ўзини ўлдирмоқчи бўлган экан. Шаҳар полиция раҳбарининг сўзларига қараганда ушбу Суриялик муҳожир бундан олдин ҳам 2 марта суиқасд қилишга уриниш туфайли полицияга тушган, кейин эса, уни руҳий касалхонага жойлаштиришган экан. Ансбахдаги Eugene's номли ресторан яқинида портлашдан кейин ҳудуддан 2500 киши эвакуация қилинган. Аввалига портлаш маиший газ қувуридаги муаммо туфайли рўй бергани айтилганди.\nКейинроқ, шаҳар мэри Карду Зайдел ресторанга кираверишда портловчи қурилма ҳаракатга келтирилганини маълум қилди. Ресторанда портлаш содир бўлган пайтда, унинг яқинида Ansbach Open мусиқа фестивали бўлиб ўтаётган эди. Фестивал 3 кун давом этиб, 24 июль куни кечқурун якунланган. Шуни алоҳида таъкилаш керакки, бу Германияда кейинги ҳафта давомида тўртинчи марта тинч аҳоли вакилларига ҳужум уюштирилиши бўлди. Аввалига, 18 июль куни Мюнхенда 17 ёшли ўсмир поездда йўловчиларга совуқ қурол билан ҳужум қилиб, 3 кишини жароҳатлади. Уни полиция отиб ташлади. 22 июлда Мюнхендаги Olympia савдо марказида 18 ёшли Германия фуқароси 9 кишини отиб ташлади, кейин эса ўз жонига қасд қилди. Бундан ташқари 21 нафар киши шифохонага ётқизилган, 13 киши енгил жароҳат олган. ГФР Бавария федерал штати полицияси раҳбарига кўра, Мюнхенда отишма содир этган кишининг уйи тинтув қилинганида, унинг ИШИДга алоқасини исботлайдиган ҳеч нарса топилмаган.\n24 июль куни кечқурун Германиянинг Ройтлинген шаҳрида суриялик қочқин йўловчиларга узун пичоқ билан ташланиб, бир аёлни ўлдирган ва 2 кишини яралаган. Полиция маълумотларига кўра, жиноятчи Германияда кочқин мақомини олишни кутаётган 21 ёшли суриялик бўлиб чиққан. Ҳужум шаҳар марказидаги автовокзал ёнида содир этилган. Маълум қилинишича, оғзаки тортишув оқибатида жиноятчи пичоқ билан аёлга ўлимга олиб келувчи жароҳатлар етказган, кейинроқ эса яқин орадаги икки кишига ҳам жароҳат етказган. Бир неча дақиқалардан кейин полиция жиноятчини қўлга олган. Таҳлилчилар нуқтаи назарига кўра, айни пайтда Германияда ҳукм сураётган бўҳронли шароит шундан дарак бермоқдаки, Ғарб жамиятида салбий ижтимоий бўҳрон юзага келган. Сўнги кунларда Германияда рўй бераётган воқеа ва ҳодисалар разведка маълумотларига биноан террорчилик мақсадларини кўзламаган. Балки, ушбу ҳодисаларнинг содир этилишига сабабчи бўлганларнинг ёшлари анчагина кичик бўлиб уларнинг аксарияти ўспиринлар бўлган. Мазкур ўсмирлар ижтимоий босимлар ва иқтисодий муаммоларга ҳамда депрессияга йўлиқишган.\nУшбу ижтимоий вазиятнинг уларга қилган таъсирининг ортидан ушбу ёшлар ўз жонига қасд қилишди ва бошқаларни ўлдиришди. Анча йиллардан буён, мутахассислар Ғарб жамиятида иқтисодий, ижтимоий ва сиёсий соҳада кескин ўзгаришлар ва бўҳронли вазият юзага келишидан огоҳлантириб келишган эди. Айниқса Ғарб давлатларининг аксариятининг ташқи сиёсатда олиб борган хато фаолиятлари ортидан жаҳоннинг турли минтақаларида бўҳронли вазият юзага келди. Аммо сиёсий ўйинлар бир томондан ва бошқа томондан эса бошқа мамлакатларнинг ички ишларига аралашиш ва мустамлакачилик мақсадларини кўзлаб уруш оловини ёқиш ҳаракатлари оқибатида, эндиликда келиб ушбу жамият ижтимоий эътирозлар, қочқинлар муаммоси ва ёшларнинг руҳий тушкунлиги сингари кўплаб муаммолар янада ортиб кетди. Шулардан келиб чиқиб, бугунги кунда ёшлар ўзларини ўлдиришмоқда ва ушбу ишларини амалга оширишда эса бошқаларни ҳам ўлдиришмоқда. Ҳозирда, ушбу Ғарб давлатларининг расмийлари қурол сотиш ва уни назорат қилиш учун кескин чораларни қўллаш ва терроризмга қарши кураш олиб бориш учун қонун қабул қилиш ҳақида гапиришмоқда. Ваҳоланки, ушбу мамлакатларнинг расмийлари ўз қарашларини ўзгартиришлари ва мустамлакачилик сиёсатларидан четланишлари лозим бўлиб, бошқа юртларнинг ички ишларига аралашмасликлари талаб этилади. Шунингдек, жаҳондаги уруш ва қон тўкилишларини тугатиш учун инсон ҳуқуқларига эҳтиром кўрсатишда ҳақиқий тушунчаларни қабул қилишлари керак.\nMore in this category: « Имзоланишидан бир йилдан сўнг Қўшма чоралар ҳама томонлама дастурига бир нигоҳ\tСўнги кунларда Германияда содир этилаётган отишмалар ва зўравонлик ҳаракатлари »


Walt Disney бир йилда 7 млрд доллар ишлаган биринчи киностудияга айланди » Ўзбекистон янгиликлари – Zamin.uz\nWalt Disney бир йилда 7 млрд доллар ишлаган биринчи киностудияга айланди\nWalt Disney киностудияси бир йил давомида дунё бўйлаб прокатлардан пул йиғиш бўйича янги рекорд ўрнатди, деб хабар бермоқда «Дарё» нашри.\nDisney 2016 йилнинг 1 январидан 18 декабрига қадар 7 миллиард доллардан кўпроқ ишлади ва ушбу натижани қайд этган илк киностудияга айланди. Мазкур рекордни қайд этишда 1 миллиард доллардан ортиқ даромад келтирган «Дорини излаб», «Ҳайвонлар шаҳри» ва «Биринчи қасоскор: Қарама-қаршилик» кўмаклашди.\nБундан ташқари, 14 декабрь куни премьераси бўлиб ўтган «Қайтмас бир: Юлдузлар жанги тарихи» кинокартинаси 5 кун давомида дунё бўйлаб прокатлардан 445 миллион доллар ишлаб олди.\n2016 йил давомида Disney, шунингдек, «Жунглилар китоби»дан 966,6 миллион, «Доктор Стренж» фильмидан 652,8 миллион доллар даромад кўрди.\nАввалги рекорд 2015 йили Universal томонидан қайд этилган бўлиб, киностудия «Миньонлар», «Форсаж-7» ва «Юра даври олами» фильмлари ёрдамида 1 йилда 6,8 миллиард доллар ишлаб олганди.\nҚайд этиш жоиз, Walt Disney комикслар асосидаги фильмларни яратувчи Marvel, мультфильмларни ишлаб чиқарувчи Pixar ва «Юлдузлар жанги» билан шуғулланувчи Lucasfilm киностудияларини сотиб олганлиги эвазига бундай натижани қайд этишга муваффақ бўлди.\nТеглар: Pixar январидан натижани бўлиб Қарама Жунглилар


Чақалоқ танглайини кўтаришнинг тиббий манфаатлари | Azon.uz - Ахборот-таҳлилий портал\nЧақалоқ танглайини кўтаришнинг тиббий манфаатлари\n3487 12:00 20.12.2017\nИслом чақалоқнинг туғилиш чоғларига ҳам намунали эътибор қаратган. Фақат ахлоқий ё жисмоний томонига бир ёқлама ёндашиб, иккинчи жиҳатини назардан четда қолдирмаган. Насл соғлом, оила фаровон бўлиши учун бола туғилишидан аввал унинг келажагини қайғуриб, унга ҳам ахлоқий, ҳам жисмонан соғлом ота-она танлашга буюрган. Ҳаётнинг барча босқичларида унинг манфаатларини тўлиқ кафолатлаган.\nРасулуллоҳ соллаллоҳу алайҳи ва салламнинг "Бирор бир ота ўз фарзандига чиройли одобдан-да афзал бўлган бирорта совғани туҳфа қила олмас" – деган сўзлари ҳар бир боланинг ахлоқий комил инсон бўлишига тўла кафил бўлса, жисмоний комил инсон бўлиши гарови бўлган кўрсатмаларининнг мўжизакорлигини қуйида ўрганамиз:\nЧақалоқ дунёга келган куни қилиниши жорий этилган ишлар: яқинларга хушхабар бериш, ота-онани табриклаш, гўдак ҳақига дуо қилиш, икки қулоғига азон ва иқома айтиш, танглайини кўтариш.\nТанглай кўтариш Расулуллоҳ соллаллоҳу алайҳи ва салламнинг суннатларидир. Бу суннат – соғлом одамнинг оғзида хурмо ё бошқа ширинликни чайнаб, чайналган нарсани покиза бармоғига қўйиб, бармоғини чақалоқнинг оғзига киргизиб, ўша бармоғини ўнг ва чап томонга ҳаракатлантириб, ширинлик оғзига тўлиқ етиб боргунича унинг танглайини енгил ишқалаш билан амалга оширилади. Сувли, юмшоқ хурмонинг бир жузини шимиб, фойдаланиши учун гўдакни оғзига солиб қўйиш ҳам мумкин.\nХурмо топилмаса, ширинликдан фойдаланиш ҳам дуруст. Асал бошқа ширинликдан кўра яхшироқ. У ҳам бўлмаса, олов тегмаган – пиширилмаган – нарса билан қилса ҳам бўлади.\nСуннатда танглай кўтариш мавзуси\nТанглай кўтариш борасида кўп ҳадислар бор. Жумладан, Асмо бинт Абу Бакр Макка шаҳридан ўғли Абдуллоҳ ибн Зубайрга ҳомиладор ҳолда Мадинга келганларидаги ҳолатни баён қилиб, бундай деганлар: "Мен Маккадан ҳомилам тўққиз ойга тўлганда йўлга чиқдим. Мадинага келиб, Қубо қишлоғига тушдим ва Қубода кўзим ёриди. Сўнг Расулуллоҳ соллаллоҳу алайҳи ва салламнинг ҳузурларига келдим. У зот чақалоқни қўйинларига олиб, хурмо олиб келишга буюрдилар, (олиб келингач), уни чайнадилар, сўнг (биринчи бўлиб) чақалоқнинг оғзига туфладилар. Унинг қорнига биринчи кирган нарса Расулуллоҳ соллаллоҳу алайҳи ва салламнинг муборак тупуклари бўлди. Сўнг хурмо билан унинг танглайини кўтардилар, сўнг унинг ҳақига барака тилаб, дуо қилдилар. У Ислом дини келгач, мусулмон оилалари орасида туғилган биринчи чақалоқ бўлди" .\nҲамма жуда хурсанд бўлиб қувонди. Чунки уларга "Сизларни яҳудийлар сеҳрлаб қўйган. Энди сизларда туғилиш бўлмайди" – деб айтилган эди...\nТанглай кўтаришнинг тиббий фойдалари\nДоктор Муҳаммад Али ал-Бар – Тариқул-Ислом маркази, илмий мўжизаларни ўрганиш ҳайъат аъзоси – замонавий илм янги туғилган боланинг танаси соғлиги, яхши униб-ўсишига танглай кўтаришнинг кўп фойдалари бор эканини таъкидлади. У бу ҳақда қаноатлантирувчи илмий хулоса ва изоҳларни тақдим қилиб, бундай деган:\nТанглай кўтариш борасида келган ҳадислар чақалоқнинг қорнига биринчи бўлиб кирувчи нарса хурмо ёки ширин озуқа бўлиши лозим эканига ҳамда унинг ҳаёти баракали бўлиши умидида бу амалиётни гўдакни фазилатли, солиҳ эркак ёки аёллар ҳузурига олиб борилиб, уларнинг қўлида амалга ошириш мустаҳаб эканига далолат қилади. Танглай кўтаришнинг ҳикматини замонавий илм ўн тўрт асрдан сўнг кашф этиб, топди. Яқин даврда барча гўдаклар, хусусан, янги туғилган, энди сутга кирган чақалоқларнинг ўлимига икки нарсадан бири сабаб бўлиши маълум бўлди:\n1. Қондаги шакар (глюкоза) миқдорининг пастлаб кетиши;\n2. Онадан янги туғилган чақалоқ совуқ об-ҳавога тўқнаш келганда, тана ҳарорат даражасининг пастлаб кетиши.\nЧақалоқлар қон таркибидаги шакар (глюкоза) миқдори пастроқ бўлади. Унинг вазни қанча енгил бўлса, қон таркибидаги глюкоза нисбати янада пастроқ бўлади. Чала туғилган (вазни 2,5 кг дан кам) болаларда бу кўрсаткич жуда ҳам паст – кўп ҳолларда 100 мл/литр (100 гр) қондаги глюкоза миқдори 20 мг (2 гр) дан кам – бўлади. Бу миқдор нисбати вазни 2,5 кг дан ортиқ чақалоқларда бироз кўпроқ – 30 мг (3 гр) – бўлади.\nБу нисбат кўрсаткичи қон таркибидаги глюкоза миқдорининг кескин тушиб кетиши ҳисобланади. Бу баъзи хатарли ҳолларга олиб келиши мумкин:\n1. Бола эмишни тарк қилиши;\n2. Мушакларнинг бўшашуви;\n3. Тез-тез нафас етишмаслиги, баданда кўкариш пайдо бўлиши;\n4. Мушакларнинг титраб-қақшаб сиқилиши;\nШунингдек, бу ҳолат янада хатарли сурункали касалликларга олиб келиши ҳам мумкин:\n1. Гўдакнинг ўсмай, ривожланмай қолиши;\n2. Ақлий қолоқлиқ;\n3. Мия фалажи;\n4. Қулоқ ёки кўз ёхуд иккисининг ҳам шикастланиши;\n5. Эпилепсия(тутқаноқ, қуёнчиқ)га дучор бўлиш.\nБунинг муолажаси осон – сувда эритилган шакар(глюкоза)ни чақалоқнинг оғзи ёки вена томири орқали юборилса кифоялигига қарамай, муолажа ўз вақтида бажарилмаса, натижа ўлим билан ҳам якунланиши мумкин. Бу танглай кўтариш бажарадиган бир ишдир.\nХулоса шуки, танглай кўтариш қондаги глюкоза танқислигидан сақловчи муолажадир. Чунки хурмо, асал ҳамда оловда пишмаган ширинликлар ўз таркибида кўп миқдорда шакар-глюкоза сақлайди. Уни оғизда чайнаб берилганда тупук ундаги шакарларни эритиб қўйиши эса, чақалоққа ундан фойда олишни осонлаштиради. Бу гўдакнинг ички органлари глюкоза ишлаб чиқариш тизимини фаол ишлашига кўмаклашади. Шунинг учун туғруқхоналар чақалоқларга – ҳали онаси эмизишидан – илгари, туғилиши билан глюкоза эритмасини беришга одатланган. Ана, сизга, Набавий суннатда айтилган танглай кўтариш ҳикмати!\nИлмий ўрганишлар шуни таъкидлаганки, танглай кўтаришнинг қуйидаги манфаатлари ҳам бор:\n– оғиз мушакларини бақувват қилади;\n– тилнинг танглай, икки жағ ила фаол ҳаракатига сабаб бўлади;\n– гўдакни кўкракни оғизга олишга тайёрлайди;\n– гўдак сутни ичига кучли тарзда тортишига ёрдамлашади;\n– ҳазм системасига қон айланиш фаоллигини таъминлайди;\n– ютиш ва эмиш аъзоларини табиий ҳаракатга келтиради;\n– танглай кўтариш асносида гўдак ҳалқумининг юқори шифти прессланишининг оғизга табиий шакл бериш ҳамда гўдак гапиришни бошлаётганда ҳарфларни ўз ўрнидан чиқариши, тўғри талаффуз қилишга катта ижобий таъсир қилади!\nТанглай кўтаришда ўқиладиган дуо\nЁши улуғ буюк олим устозларнинг иккиларидан танглай кўтаришда қуйидаги дуони ўқиганларига ўзим гувоҳ бўлганман:\nحَصَّنتُكَ بِالحَيِّ الٌقيُّومِ الَّذِي لَا يَمُوتُ وَدَفَعتٌ عَنكَ السُّوءَ بِلاَ حَولَ وَلاَ قُوَّةَ إلاَّ بِاللَّهِ.\nМаъноси: Сени ҳаргиз ўлмайдиган Ҳай ва Қайюм зотнинг паноҳи ила ҳимояладим. Ва Ла ҳавла ва ла қуввата илла биллаҳ калимаси ила сендан ёмонлик ва зарарни даф этдим.\nБаҳодир БАҲРОМЖОН ўғли


Саудия Арабистони энг кўп қурол сотиб олувчи мамлакат | IDROK.UZ\nДунёда ҳарбий мақсадларда кетказиладиган сарф-харажатларни билиш мақсадида ўтказилган тадқиқотга кўра, Саудия Арабистони бу мақсадлар учун энг кўп маблағ ишлатиши маълум бўлди. Бу давлат бу борадаги аввал етакчи бўлган Ҳиндистонни ортда қолдирди.\nАҚШнинг IHS компанияси ўтказган ушбу тадқиқотдаги маълумотларга кўра, бу борада 2013 йилда 5-ўринни эгаллаган Хитой эндиликда 3-ўринни эгалламоқда.\nҲужжатда дунёда ҳарбий сарф-харажатларнинг умумий ҳисобда 13 фоизга ошгани айтилган. Тадқиқот муаллифларининг фикрича, бу ҳолат ривожланаётган давлатлар томонидан ҳарбий авиация сотиб олиниши ҳамда Яқин Шарқ ва Осиё Тинч океани минтақасидаги беқарорликлар ҳисобига юз берган.\nҲужжатга кўра, АҚШ дунёда қурол-аслаҳа экспорт қилувчи етакчи давлатлигича қолган. Ундан кейинги ўринни Россия эгалламоқда.


Еркин Қарақалпақстан Вести Каракалпакстана 10:50:24, 28.03.2020\nАНА ТИЛИМИЗГЕ ҲҮРМЕТ\nҚарақалпақ тили қарақалпақ халқының миллий ҳәм мәмлекетлик тили болып, ол халқымыз тарийхы менен бирге раўажланып, бүгинги күни өзиниң жетилискен сеслик дүзилисине, бай сөзлик қурамына, турақласқан грамматикалық қурылысына, кең стилистикалық мүмкиншиликлерине ийе болды.\nҚарақалпақ тилине мәмлекетлик тил бийлигиниң берилиўи үлкен сиясий ҳәм тарийхый әҳмийетке ийе. Республикамызда ғәрезсизлик жәрияланбастан алдын болған ең әҳмийетли тарийхый ўақыя — бул «Мәмлекетлик тил ҳаққында» Нызамның жәрияланыўы еди.\n1989-жылы 1-декабрьде «Мәмлекетлик тил ҳаққында» Қарақалпақстан Республикасының Нызамы қабыл етилди. 1996-жыл 18-сентябрьде нызам тексти қайта редакторланды. Бул нызам бир тәрептен қарақалпақ тилиниң ҳуқықын қорғаўды тәмийинлеп, оның жетилисиўине, раўажланыўына кең имканият жаратып берген болса, екинши тәрептен басқа миллет ўәкиллери тиллери менен қарым-қатнаста болыў дәрежесин белгиледи. Демек, республикамызда қарақалпақ ҳәм өзбек тиллерине мәмлекетлик тил бийлигиниң берилиўи басқа тиллердиң раўажланыўына кесент етпейди. Бул бойынша Нызамның 2-статьясында былай делинеди: «Қарақалпақ ҳәм өзбек тиллерине мәмлекетлик тил статусының берилиўи республика аймағында жасап атырған миллетлер ҳәм халықлардың өз ана тилин пайдаланыўында конституциялық ҳуқықларын кемситпейди», делинсе, Нызамның 4-статьясында: «Қарақалпақстан Республикасында барлық пуқараларға мәмлекетлик тилди үйрениў ҳәм оның аймағында жасап атырған миллетлер ҳәм халықлардың тиллерине ҳүрмет пенен қатнас жасаў ушын шараятлар жаратылады, бул тиллерди раўажландырыў ушын жағдайлар дүзип берилген», - деп көрсетилген.\nМине, бүгинги күнде оқыў-оқытыў ислериниң 5 тилде алып барылыўы нызамның жоқарыда келтирилген статьялары көрсетпелериниң әмелге асып атырғанын дәлиллейди.\nНызамның 8-статьясында былай делинеди:\n«Қарақалпақстан Республикасының Нызам актлери, мәмлекетлик ҳәкимият ҳәм басқарыў уйымларының басқа да ҳүжжетлери мәмлекетлик тилде қабыл етиледи ҳәм жәрияланады. Бул ҳүжжетлердиң аўдармалары зәрүр болған жағдайларда басқа да айырым тиллерде жәрияланады. Айырым миллетлердиң ўәкиллери тығыз жасап атырған орынларда республиканың мәмлекетлик тилинде ҳәм сол миллет тилинде қабыл етиледи ҳәм жәрияланады».\nДемек, Нызам миллетлер ҳәм олардың тиллериниң тең ҳуқықлығына тийкарланады. Бир миллет ўәкиллери тығыз жасайтуғын аймақта бул миллет тилиниң мәмлекетлик тил менен тең ҳуқықта пайдаланыўда болыўы Нызам менен кепилленген.\nӨзбекистанда, оның ажыралмас бир бөлеги болған Қарақалпақстанда ғәрезсизлик ушын қойылған биринши қәдем тил мәселесинен басланды. Бүгинги күнде қарақалпақ тили мәмлекетлик тил сыпатында жәмийетлик турмысымыздың барлық тараўларында нызамлы рәўиште қолланылмақта. Рәсмий ис қағазларын мәмлекетлик тилде жүргизиў зәрүрликке айланбақта. Әне усындай шараятта мәмлекетимиздиң биринши Президенти И.А.Кәримовтың: «...өз пикирин толық еркин, ана тилинде рәўан, сулыў ҳәм қысқа жеткере алмайтуғын қәнигени, ең дәслеп басшы гүрсисинде отырғанларды бүгин түсиниў де, ақлаў да қыйын», деген пикири айрықша әҳмийетке ийе. Ҳақыйқатында дурыс айтылған бундай жағдайларды көп ушыратамыз.\nНызам көрсетпелерине муўапық мәмлекетлик жәмийет басқарыў уйымларында жумыс, республикада өткерилетуғын халықаралық әнжуманлар мәмлекетлик тилде алып барылмақта, сондай-ақ, зәрүрлигине қарай өзлери таңлаған тиллерде де өткерилмекте. Нызамның 11-статьясында көрсетилгендей: «Суд ислери мәмлекетлик тилде ямаса сол жердеги көпшилик халықтың тилинде жүргизиледи. Исте қатнасып атырған суд ислери жүргизилип атырған тилди билмейтуғын адамларға дилмаш арқалы ис материаллары менен танысыў ҳуқықы ҳәм судта өз ана тилинде шығып сөйлеў ҳуқықы тәмийинленеди». Демек, «Мәмлекетлик тил ҳаққында»ғы Нызамның гуманизмге қаратылғанын дәлиллейди.\n«Мәмлекетлик тил ҳаққында»ғы Нызам қарақалпақ тилиниң абырайын беккемлеў ҳәм оны ҳуқықый қорғаўға алыў менен бирге миллетлердиң өз-ара тең ҳуқықлығын тәмийинлеў принципине тийкарланады. Нызамның ақырғы 24-статьясында мәмлекетлик тилге ҳәм басқа тиллерге пуқаралардың мүнәсибети мәселесине айырықша итибар қаратып былай делинген: «Қарақалпақстан Республикасында мәмлекетлик ямаса басқа тиллерге менсинбей ямаса қаслық пенен қатнас жасаў қадаған етиледи. Пуқаралардың қарым-қатнас, тәрбия ҳәм ҳуқықын әмелге асырыўына тосқынлық жасаўшы адамлар нызам ҳүжжетлерине муўапық жуўапкер болады».\n«Мәмлекетлик тил ҳаққында»ғы Нызам көрсетпелерин әмелге асырыўда жетискенликлер менен бир қатарда айырым кемшиликлер де бар. Қарақалпақ тилинде сыңарлары бар сөзлердиң орнына русша ямаса өзбекше сөзлерди қолланыў жағдайлары ушырасады. Көшелерде, шөлкемлерде көрсетилген жазыўларда қәтелер ямаса көбирек рус тилинде жазылыў жағдайлары ушырасады. Ис қағазларын жүргизиўде де қәте-кемшиликлер орын алмақта. Бундай кемшиликлердиң ушырасыўы ана тилимизге дыққат пенен қарамаўдың есабынан келип шығады. «Тилге итибар — елге итибар» дегениндей, ана тилимизге ҳәр бир пуқара дыққат итибарлы болыўы керек.\nСәне: 06.12.2017 11:09:42


Сув хўжалиги тизимини ривожлантириш концепциясида вазирлик ўз олдига қандай аниқ вазифалар белгилаб олган? | O'zLiDeP\nСув хўжалиги тизимини ривожлантириш концепциясида вазирлик ўз олдига қандай аниқ вазифалар белгилаб олган?\nАввал хабар берганимиздек, бугун, 20 июль куни Олий Мажлис Қонунчилик палатасидаги O'zLiDeP фракциясининг видеоконференция тарзида ўтказилаётган навбатдаги йиғилишида Ўзбекистон Республикасининг 2020 йилга мўлжалланган Давлат дастурининг биринчи ярим йиллигидаги ижроси юзасидан Вазирлар Маҳкамасининг ҳисоботи эшитилмоқда. Давлат дастури ижросини бажарилиши юзасидан партия фракцияси аъзолари қатор тегишли вазирликларга савол ва таклифларни билдириб ўтишмоқда.\nОлий Мажлис Қонунчилик палатасидаги O'zLiDeP фракцияси раҳбари Актам Хаитов Сув хўжалиги вазирлигига қуйидаги саволни йўллади.\n- Пандемия шароитида озиқ-овқат хавфсизлигини таъминлаш масалалари бу йил ҳар йилгидан ҳам муҳим. Ғалладан бўшаган майдонларда экинлар эктириш, эҳтиёжманд фуқароларга, ёшлар ва аёлларга такрорий экинлар экиш учун ажратиб берилиши бўйича ишлар ташкил этилган. Бу борада сув билан таъминлаш масалалари жуда муҳим саналади. Жойларда сув танқислиги сезилаяпти, айниқса Фарғона водийси вилоятларида, Сирдарё ҳавзасида кузатиляпти. Бу борада сувдан тежамкорлик ва интизом билан фойдаланиш борасида қилинаётган ишлар қанчалик талабга жавоб бераяпти? Бундан ташқари, яқинда сув хўжалиги тизимини ривожлантириш концепцияси қабул қилинди. Бу борада вазирлик томонидан қандай аниқ амалий чора-тадбирлар белгилаб олинган?\nУшбу саволга Cув хўжалиги вазири Ш. Хамраев қуйидагича жавоб берди.\n- Сўнгги йилларда мамлакатимизда ер ва сув ресурсларидан самарали фойдаланиш, сув ресурсларини бошқариш тизимини такомиллаштириш, сув хўжалиги объектларини модернизация қилиш ва ривожлантириш бўйича изчил ислоҳотлар амалга оширилмоқда. Айниқса, суғориладиган ерларнинг мелиоратив ҳолатини яхшилаш ва барқарорлигини таъминлашга алоҳида эътибор қаратилаётир.\nДавлатимиз раҳбарининг жорий йил 10 июлдаги «Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепциясини тасдиқлаш тўғрисида»ги фармони бу борадаги ишлар кўламини кенгайтиришда муҳим дастуриламал бўлиб хизмат қилади. Эндиликда, мазкур Фармонга мувофиқ, Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепцияси тасдиқланди. Унга кўра, мамлакат сув хўжалиги соҳасида 10 йилда қатор кўрсаткичларини яхшилаб, сув ҳисобини юритишда рақамли технологияларни жорий этади.\nШу билан бирга, қишлоқ хўжалиги экинларини суғоришда сувни тежайдиган технологиялар билан қамраб олинган ерларнинг умумий майдонини 2 миллион гектаргача, шу жумладан, томчилаб суғориш технологиясини 600 минг гектаргача етказиш ҳамда сув хўжалигида давлат-хусусий шериклик тамойиллари асосида 50 та лойиҳани амалга ошириш белгилаб қўйилгани ҳам диққатга сазовордир.\nМуҳим вазифалардан яна бири – Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепциясида белгиланган вазифаларни 2020−2022 йилларда амалга ошириш бўйича «Йўл харита"си тасдиқланиб, унда сув ресурсларини бошқариш, сувдан самарали фойдаланиш ва сувни истеъмол қилиш бўйича самарали механизмларни жорий этиш мақсадида Сув кодекси ишлаб чиқилади. Бу каби белгилаб берилаётган аниқ вазифаларни ижросини таъминлашда бизнинг вазирлигимиз олдига катта масъулият талаб қилинади.\nҚарор ижроси амалда...\nДепутат маҳаллаларда йиғилиб қолган муаммоларни бирма бир кўздан кечирди\nПрезидент Шавкат Мирзиёев 30 ноябрь куни гидроэнергетика соҳасидаги лойиҳаларга оид тақдимот билан ...\nНавоий Давлат Кончилик институтида O'zLiDeP Сиёсий Кенагши Ижроия қўмитаси раиси Актам Хаитов ҳамда ...


25 январ 2021, Тошкент вақти: 06:36\nТожикистоннинг аҳоли зич жойлашган Рудакий тумани, январь, 2019\nТожикистон пойтахти Душанбега туташган Рудакий туманида собиқ ҳокимнинг қариндошларига ер участкалари ноқонуний равишда бепул берилгани аниқланди.\nОзодлик радиоси тожик хизмати ўтказган суриштирув, туманда ер майдонларини тақсимлашда коррупцияга йўл қўйилаётганини кўрсатди.\nДушанбе атрофида ерга талаб катта. Худди Ўзбекистон пойтахтига туташган ҳудудларда кузатилаётгани каби, Тожикистонда ҳам мамлакатнинг турли бурчакларидан яхши иш қидириб, марказга кетаётганлар пойтахт атрофига ерлашмоқда.\nДушанбедаги уйларнинг нархи аксар тожикистонлик учун ўта қиммат бўлгани учун, кўпчилик пойтахт ёнидаги Рудакий туманида арзонроқ ерни харид қилишга уринмоқда.\nШунингдек, тумандаги уйларни ижарага олаётганлар ҳам талай.\nРудакийдаги қатор манбанинг таъкидлашича, собиқ туман ҳокими Рустам Акрамзоданинг бир нечта қариндоши ва танишига ер участкаси бепул бериб юборилган.\n24 ноябрь куни лавозимидан бўшатилган Акрамзода ҳеч қандай қонунбузарликка қўл урмаганини айтди.\nАммо Озодлик қўлга киритган ҳужжатлар шуни кўрсатадики, сўнгги ойларда Акрамзодага алоқадор бўлган камида 10 киши ер участкаси ажратилишини кутаётганлар рўйхатининг тепасига кўчирилган. Бошқалар эса участка ажратилишини йиллаб кутмоқда.\nТожикистон қонунлари хусусий равишда ер сотишни тақиқлайди. Қишлоқ хўжалиги ерлари фақат давлат томонидан ижарага берилиши мумкин.\nАммо, аҳоли уй қуриш учун маҳаллий ҳокимиятдан ер участкасини бепул олиши мумкин. Фақат ўз уйи бўлмаган одамларгина ер участкасини олиш ҳуқуқига эга.\nЎзбекистонда бўлгани каби, Тожикистонда ҳам ер участкасини олиш учун аризалар туман ҳокимига берилади. Ҳоким аризани қондириши, уни якуний қарор учун маҳаллий ҳокимият органларига юбориши ёки рад этиши мумкин.\nАризага кўплаб ҳужжат, шу жумладан, ариза берувчининг шахсий шароити ва унинг ерга бўлган эҳтиёжи тўғрисида маҳаллий ҳокимият органлари ёзган хатлар илова қилиниши керак.\nҲоким одатда бир неча кун ичида қарор чиқаради, аммо ерни олиш жараёни анча узоқ давом этади.\nРудакий тумани расмийлари Озодлик билан суҳбатда айни дамда 300 га яқин одам аризаси тўғрисида ижобий қарор чиқарилгани ва улар участка берилишини кутаётганини айтишди.\nРасмийларнинг сўзларига кўра, кутиш вақти олти ойдан бир йилгача давом этади. Аммо, кўплаб оилалар йиллаб кутади.\nЕр ажратилишини кутаётган айрим оилалар ҳаттоки Рудакий туманида яшамайдиган ва шу сабабдан туманда ер участкасини олиш ҳуқуқига эга бўлмаган шахсларга қисқа вақт ичида ер ажратилганини иддао қилмоқда.\nОзодликка келиб тушган расмий ҳужжатлар буни тасдиқлайди.\nСуриштирув давомида, шунингдек, ерни ноқонуний равишда қўлга киритганлар орасида Акрамзоданинг дўстлари ва танишлари борлиги аниқланди.\nТергов давомида аниқланган коррупция ҳолатларининг бирида Акрамзоданинг Рудакийда яшамайдиган танишига 6 сотих ер ажратилган. Камига, унга қишлоқ хўжалиги учун ажратилган майдондан ер участкаси берилган.\nБошқа бир коррупция ҳолатида Акрамзоданинг собиқ ҳайдовчиси хотинига бир ҳафта ичида ер ажратилган. Ер олиш учун ариза топширган 300 оилага эса ҳануз ер ажратилгани йўқ.\nАжабланарлиси шундаки, Акрамзода 2018 йилда - президент Эмомали Раҳмон ҳукуматга тумандаги ерларни тақсимлашдаги коррупцияни йўқ қилишни буюрганидан бир йил ўтиб ҳоким этиб тайинланган эди.\nРаҳмон 2017 йил октябрь ойида сўзлаган нутқида катта кўламдаги хўжалик ерлари кўчмас мулк сифатида ноқонуний равишда берилганини айтган эди. Ўшанда президент 2015 йилдан 2017 йилгача Рудакийда ноқонуний ер олди-сотдиси билан боғлиқ 1500 дан ортиқ иш қайд этилганини таъкидлаган.\nАкрамзода жорий йилда бўлиб ўтган президент сайловидан кейин бошланган кадрларни алмаштириш доирасида ишдан олиндими ёки президент Рудакийдаги коррупцияга қарши курашдан қониқмагани учун бўшатилдими - ҳозирча аниқ эмас.\nАммо, Акрамзоданинг ўзи 24 ноябрь куни берган интервьюсида Озодлик журналистлари суриштируви эълон қилинганидан сўнг ишдан кетганини айтган.\n520 мингга яқин одам яшовчи Рудакий туманининг умумий майдони атиги 1 812 квадрат километр бўлиб, у Тожикистоннинг аҳолиси энг кўп ва зич тумани ҳисобланади.\nСўнгги ўн йил ичида туман аҳолиси 125 минг кишига кўпайган. Расмийлар изоҳига кўра, туман аҳолиси тез суратда ўсаётгани асосий сабаби мамлакатнинг бошқа ҳудудларидан кўчиб келаётган аҳоли оқимидир.